Animac / Mostra Internacional de Cinema d'Animació de Catalunya — Cultura - Regidoria de Cultura, Ciutat i Transició Ecològica de l'Ajuntament de Lleida\nLaTemporada al Teatre de l'Escorxador\nLaTemporada al Teatre de la Llotja\nEstiu en viu 2022\nEL SEGRE DE NEGRE - Festival de novel·la negra i criminal de Lleida\nEsteu aquí: Inici › Audiovisuals › Animac\nAnimac / Mostra Internacional de Cinema d'Animació de Catalunya\nRegidoria de Cultura, Ciutat i Transició Ecològica (Av. Blondel, 64, 25002, Lleida)\nTelèfon: +34 973 700 325\nAdreça electrònica: info@animac.cat\nAnimac és la Mostra Internacional de Cinema d'Animació de Catalunya, organitzada i produïda per l'Ajuntament de Lleida i la Generalitat de Catalunya. Amb el pas dels anys, l'Animac ha consolidat el seu caràcter independent i artístic. La Mostra fou creada el 1996 i al llarg dels seus 22 anys d'història ha esdevingut un dels esdeveniments audiovisuals més coneguts dels celebrats a Espanya, amb importància i prestigi a nivell internacional. Avui dia l'Animac és una mostra rigorosa, a la vegada que dinàmica i acollidora, que continua en el seu esforç per millorar, generant nous públic i atraient tots aquells que estimeu l'animació. L'Animac és una mostra no competitiva que es dirigeix a aquells artistes que usen l'animació com a instrument per a la seva expressió personal. Anem més enllà dels límits de la narrativa tradicional i busquem visionaris que facin treballs independents i arriscats que tinguin força i duguin el seu potencial expressiu al límit. L'Animac també és un lloc perquè els artistes es trobin, un laboratori en el qual es formen idees i on s'estableixen relacions entre les diferents disciplines artístiques. És un lloc on somiar i projectar històries del futur. Com a esdeveniment centrat en els creadors, l'Animac està molt ben considerat pel col·lectiu. Aquest tret diferencial ajuda Animac a assegurar-se un posicionament en el segle XXI, ara que els principals actius de la nostra indústria estan concentrats en el talent i els continguts. La gran visibilitat internacional de l'Animac ens ha permès anar fora dels límits de la nostra ciutat i desenvolupar els nostres projectes arreu, a Corea del Sud, Xina, Taiwan, Índia, Alemanya, Hongria, Kosovo, Escòcia, Itàlia, Brasil, Colòmbia, Mèxic, Filipines... Hem fet la volta al món mostrant el millor cinema d'animació i promocionant els seus creadors. D'aquesta manera, l'Animac ha teixit una forta i exquisida xarxa internacional que implica còmplices i mentors (animadors i altres professionals, antics participants en la mostra, el nostre públic fidel, etc.). Aquests són els actius reals de l'Animac, les bases per a la fundació d'un nou esdeveniment any rere any, sempre més ambiciós i eficient.\nConvocatòria oberta Animac 2023\nAnimac obre la convocatòria per a la presentació de projectes d’animació que vulguin formar part de la selecció de la Mostra Internacional de Cinema d’Animació de Catalunya.\nLa 27a edició d’Animac se celebrarà a Lleida del 23 al 26 de febrer de 2023.\nEl termini per a presentar projectes d’animació que vulguin formar part de la selecció de la propera Mostra Internacional de Cinema d’Animació de Catalunya restarà obert fins el dia 31 d’octubre de 2022.\nPremi Animac Talent.cat\nCom a novetat en la convocatòria 2023, en la propera edició de la Mostra, les millors pel·lícules presentades per escoles catalanes d’Animació seran valorades per una selecció de persones expertes designades per l’organització com a jurat extern i optaran al premi AnimacTalent.cat.\nBases Animac 2023\nLa "força de la imaginació" arriba a Animac\nPresentem la programació d’Animac, la Mostra Internacional de Cinema d'Animació de Catalunya, organitzada per l'Ajuntament de Lleida, que se celebrarà a la ciutat presencialment del 3 al 6 de març, amb les projeccions, conferències, tallers i activitats paral·leles, i en format en línia del 4 al 13 de març a través de la plataforma Filmin per al territori nacional, on es podrà seguir bona part de la programació de projeccions.\nAquesta 26a edició d’Animac té com a tema central la força de la imaginació i comptarà amb una selecció del millor cinema d’animació amb sessions monogràfiques i retrospectives de pel·lícules que exploren el tema de la imaginació i la seva força expressiva des de diferents vessants, a més d’una acurada selecció de curtmetratges i llargmetratges de recent creació\nd’arreu del món, conferències i masterclasses per als amants de l’animació.\nEnguany visitaran la Mostra els creadors: Georges Schwizgebel, Premi Honorífic 2022 (s’estrenarà a Espanya el seu darrer curtmetratge Darwin’s Notebook); Emma De Swaef i Marc James Roels (Oh Willy..., This Magnificent Cake! i més recentment creadors del capítol I de The House per a Netflix); Javier Mariscal (They Shot the Piano Player, en producció); Chelo Loureiro (Valentina, recent guanyadora del Goya a millor pel·lícula d’animació); Alberto Vázquez (La Bestia); Mauro Carraro (estrena mundial del seu darrer curt Baroudeur), i Rafael Esteban Trujillo “Rafillo” (creador de la websèrie Querida Conchi), entre altres.\nEl Premi Animation Master d’Animac 2022 és per al dos cops oscaritzat Phil Tippett, geni nord-americà dels efectes visuals que recentment ha finalitzat el projecte dels seus somnis, Mad God, que es projectarà a Animac, i es connectarà des del seu estudi de Califòrnia per participar en una conversa amb el seu amic i animador Sam Orti i la directora d’Animac, Carolina López.\nAl nou web d'Animac pots descobrir tota la programació que podrem gaudir en unes setmanes a Lleida i Online!\nAnimac fa pública la selecció de films de la secció oficial curts i futur talent\nBèstia del xilè Hugo Covarrubias, recentment nominat als premis Oscar\nLes pel·lícules es projectaran en la 26a edició de la Mostra Internacional de Cinema d’Animació de Catalunya, que se celebra a Lleida presencialment del 3 al 6 de març i en format en línia del 4 al 13 de març\nEn la Secció Oficial Curts es projectaran dos curtmetratges recentment nominats als premis Oscar: Bèstia del xilè Hugo Covarrubias i Affairs of the Art de la britànica Joanna Quinn\nLa resta de programació es donarà a conèixer dijous vinent, 17 de febrer, en roda de premsa a Lleida i es podrà consultar al web del certamen\nA més, divendres, 18 de febrer, tindrà lloc la presentació d’Animac al CCCB amb la participació de la creadora britànica Joanna Quinn, Premi Honorífic de la passada edició de la Mostra\nAnimac, la Mostra Internacional de Cinema d’Animació de Catalunya, fa públic avui el llistat de pel·lícules que han estat seleccionades per formar part de la Secció Oficial Curts i de Futur Talent. Dos dels curtmetratges seleccionats han estat nominats recentment als premis Oscar. Es tracta de Bestia (Curts 1) del xilè Hugo Covarrubias, que s'endinsa en la vida d'una agent de la policia secreta durant la dictadura militar a Xile, i Affairs of the Art (Curts 2) de la realitzadora britànica Joanna Quinn, Premi Honorífic en la passada edició d’Animac i reconeguda internacionalment per les seves habilitats exclusives de dibuix, les seves caracteritzacions i el seu humor.\nLa Secció Oficial Curts, una selecció dels millors i més recents curtmetratges d’animació del món, estarà formada per cinc sessions amb un total de 38 films de 19 nacionalitats diferents. A més dels ja esmentats Bestia i Affairs of the Art, en aquesta secció es podrà veure el curtmetratge Précieux (Curts 3) de Paul Mas, nominat als premis César de l’Acadèmia francesa.\nTambé es projectarà L’últim torero (Curts 3), el darrer curtmetratge de la guionista, directora i productora finlandesa Katariina Lillqvist, Premi Animation Master d’Animac 2019 i una de les dones de major trajectòria de l'animació stop motion independent europea. En aquest curt, Lillqvist proposa una imaginativa història protagonitzada per un torero amb cos d’esquelet i un turista rus amb una sorprenent semblança a Vladimir Putin, que sent un desig urgent de provar sort com a heroi de la tauromàquia.\nI serà première mundial a Animac el curtmetratge Baroudeur (Curts 3) del director italià establert a Suïssa Mauro Carraro, que estarà present en aquesta edició de la Mostra amb la conferència “Animació ‘Sensible’ en 3D” on parlarà dels seus films 3D amb un toc ‘fet a mà’ emulant tècniques com ara l’aquarel·la, el gravat i el dibuix analògic.\nEn la sessió Curts 4 es projectarà Tío del creador Juan José Medina, un dels integrants de la fructífera escola d’animació stop motion mexicana i guanyador de tres premis Ariel de l’Acadèmia mexicana.\nDins la Secció Oficial Curts, com cada any s’inclou un apartat per a experiments narratius i visuals, la sessió Curts 5 White Cube, on es projectaran curtmetratges com l’inquietant i sensorial Anxious Body de Yoriko Mizushiri; Soft Animals de Renee Zhan, que explora les emocions, memòries i desitjos reprimits de dos examants, o L’écrivain aveugle de Georges Sifianos, realitzat a partir de dibuixos fets amb els ulls tapats.\nLa secció Futur Talent, l’apartat dedicat a curtmetratges rebuts d’escoles d’animació d’arreu del món, comptarà amb tres sessions amb un total de 32 curtmetratges seleccionats de 14 nacionalitats diferents, entre les quals destaquen França, Regne Unit, Estats Units, Suïssa, República Txeca i la Xina, entre altres. Es tracta d’un excel·lent aparador per als nous creadors, que tot just acaben de graduar-se i tenen l’oportunitat de veure projectats els seus curtmetratges en pantalla gran de cinema.\nTant la Secció Oficial Curts com Futur Talent opten al premi del públic de la Mostra, juntament amb el Petit Animac, la programació familiar d’Animac presentada la setmana passada.\nANIMAC 2022 ‘FORCES OF IMAGINATION’, PRESENCIAL A LLEIDA DEL 3 AL 6 DE MARÇ I EN LÍNIA DEL 4 AL 13 DE MARÇ\nOrganitzada per l’Ajuntament de Lleida, la 26a edició d’Animac se celebrarà presencialment del 3 al 6 de març en tres espais de la ciutat: La Llotja, el CaixaForum i el Cafè del Teatre de Lleida, i tindrà com a tema central la força de la imaginació (Forces of Imagination). Comptarà amb el millor del cinema d’animació, amb sessions monogràfiques i retrospectives de pel·lícules que exploren el tema de la imaginació i la seva força expressiva, a més d’una acurada selecció de curtmetratges i llargmetratges de recent creació d’arreu del món, conferències i masterclasses per als amants de l’animació.\nA més, bona part de la programació d’enguany es podrà seguir també en línia del 4 al 13 de març a través de la plataforma Filmin per al territori nacional, una excel·lent oportunitat per atansar Animac a aquells que no es puguin desplaçar a Lleida.\nLa resta de la programació d’Animac, composta per llargmetratges, monogràfics, retrospectives, conferències i activitats professionals, es donarà a conèixer dijous vinent, 17 de febrer a les 11 h, en roda de premsa a Lleida i es podrà consultar al web del certamen.\nA més, divendres, 18 de febrer a les 18.30 h, tindrà lloc la presentació d’Animac al Centre de Cultura Contemporània de Barcelona (CCCB). L’acte comptarà amb la presència de Joanna Quinn, Premi Honorífic d’Animac 2021, reconeguda animadora amb un inconfusible traç i un gran sentit de l’humor, que introduirà a la projecció d’alguns dels seus curts i amb qui, en acabar les projeccions, els assistents a l’acte tindran ocasió de mantenir una conversa moderada per Carolina López, directora d’Animac.\nPetit Animac 2022, el paradís del cinema d’animació per a la canalla\nLa convidada especial del Petit Animac d’enguany serà la productora i directora gallega Chelo Loureiro, que presentarà el seu llargmetratge Valentina, que té com a protagonista una nena somiadora i alegre amb síndrome de Down\nEs podran veure una trentena de curtmetratges entre els quals destaquen: Hokkyoku-Guma Suggoku Hima (Polar Bear Bears Boredom) el darrer treball de Koji Yamamura, un dels grans autors contemporanis; Nacerde Roberto Vallei nominat als Goya, o Précieux de Paul Mas nominat als premis César de l’Acadèmia francesa, i s’estrenarà a Espanya Ich habe keine Angst! (I’m Not Afraid!) curt de Marita Mayer seleccionat a la Berlinale\nLa programació infantil es complementarà amb tres Sessions Escolars, amb una vintena de curtmetratges seleccionats i adreçats als alumnes dels centres educatius de la demarcació, que enguany tornen a ser presencials a La Llotja, del 28 de febrer al 4 de març, i també en línia\nEl cap de setmana del 5 i 6 de març, els infants tenen una cita a Lleida amb les projeccions del Petit Animac, l’apartat de la Mostra Internacional de Cinema d’Animació de Catalunya, organitzada per l’Ajuntament de Lleida, especialment pensat per als més menuts de la casa. A La Llotja i al CaixaForum Lleida, els infants podran veure cinc sessions del Petit Animac amb una selecció de 32 films d’animació (27 curtmetratges, 4 migmetratges i 1 llargmetratge) de 19 nacionalitats diferents i una desena dels quals s’estrenen a l’Estat espanyol.\nAixí mateix, com l’any passat, el gruix de la programació infantil es podrà seguir també en línia, del 4 al 13 de març, a través de la plataforma Filmin per al territori nacional, una excel·lent oportunitat per atansar Animac a les llars d’aquells que no es puguin desplaçar a Lleida.\nI per a les escoles i instituts de la demarcació de Lleida, Animac organitza un any més les Sessions Escolars, amb una selecció de 22 curtmetratges d’arreu del món, que enguany es podran seguir en format híbrid: presencial a La Llotja de Lleida, del 28 de febrer al 4 de març, i en línia a través de Filmin. En total, més de 9.000 infants i joves podran gaudir d’aquestes sessions.\nChelo Loureiro, convidad especial del Petit Animac 2022\nEl Petit Animac comptarà enguany amb una convidada especial: la directora i productora d’animació gallega Chelo Loureiro, que el pròxim 6 de març presentarà a Lleida el llargmetratge Valentina (Espanya, 2021), una història de superació i optimisme que té com a protagonista una nena amb síndrome de Down que vol ser trapezista. Es tracta de l’òpera prima de Loureiro com a directora, després d’una dilatada trajectòria com a productora i productora executiva, havent produït sèries per a TV, curts, documentals i llargmetratges, en gran part amb coproductors internacionals que han recollit nombrosos premis i recorregut festivals de tot el món.\nEn aquests moments, Chelo Loureiro està produint el llargmetratge del guardonat animador Alberto Vázquez, Unicorn Wars, que també estarà present en aquesta edició d’Animac amb un work in progress on explicarà el procés de creació del film, i que va guanyar el Premi Goya al millor curtmetratge d’animació amb Decorado (2016), produït també per la convidada especial del Petit Animac d’enguany.\nA més, Loureiro està en la fase de preproducció dels llargmetratges d'Isabel Herguera (que va ser directora d’Animac de 2003 a 2011), El sueño de la sultana, i de les germanes Sonia i Miriam Albert, Melita.\nDe la tasca com a productora d’animació independent Loureiro en parlarà en una conferència d’Animac Campus, el pròxim 3 de març, adreçada als i les joves estudiants d’escoles d’animació que visitin la Mostra.\nAvançament de la programació del Petit Animac 2022\nEl Petit Animac és l’apartat de la Mostra especialment pensat per a la canalla, i té l’objectiu d’introduir-los en el món de l’animació i les seves diverses tècniques, i incentivar la seva curiositat i gust pel cinema, amb propostes de diferents països de procedència. Les projeccions del Petit Animac tindran lloc a La Llotja i al CaixaForum Lleida.\nA més del llargmetratge Valentina, que es projectarà en la sessió Petit Animac 5, el pròxim 6 de març a les 12.30 h a La Llotja, els nens i nenes que visitin Animac podran gaudir amb quatre sessions infantils més, amb una trentena de curtmetratges i migmetratges de nova creació d’arreu del món.\nPer als més petits està pensat el Petit Animac 1 Short & Sweet (tots els públics +0) on podran veure el migmetratge La mama és pura pluja (França, 2021) dirigit per Hugo de Faucompret i estrenat recentment, que explica les aventures de la Jana, una nena que té ganes de celebrar el Nadal amb la seva mare, que passa per una petita depressió, però, sense avisar-la, l'envien a casa de la seva iaia. Aquest film només es podrà veure en la sessió del Petit Animac 1 del CaixaForum Lleida.\nA més, la sessió del Petit Animac 1 Short & Sweet comptarà també amb 9 curtmetratges, entre els quals destaca l’estrena a Espanya de Papa Is Big, I Am Small (Itàlia, 2021), una història curta i tendra sobre una nena que s’acomiada del seu pare mariner que marxa lluny de viatge, dirigida per Masha Rumyantseva i Anya Ru, aquesta última visitarà l’Animac per presentar el film.\nTambé es projectaran curts com Torokerumono (Japó, 2020) del director Takahiro Nishizawa, amb imaginatives formes que es fonen en una experiència visual d’allò més dolça; Che meraviglia (Itàlia, 2020), la història de les emocions d’una criatura durant el primer confinament de la Covid-19 dirigida per Alessandra Atzori i Milena Tipaldo, que serà estrena a Espanya, com també ho seran Bolets cèpes (França, 2020) dirigida per Léa Fabreguettes; Where Do They Come From? (And Where Do They Go?) (Dinamarca, 2021) de Christen Bach, un viatge meditatiu per carretera amb animals; les aventures en una nau espacial d’una petita bola d’arròs a Konigiri-Kun Ensoukai (Konigiri-Kun Concert) (Japó, 2020) de Mari Miyazawa, i Das Lied auf meiner Schmusedecke (The Patchwork Song) (Alemanya, 2021), el vídeo musical de la sèrie infantil Patchwork Pals de la directora Angela Steffen. S’estrenarà a Catalunya el curt Katu Katu (Lituània, 2021) de Giedrė Narušytė Boots on una eruga juga amb gatets i vol volar, i també es podrà veure Blip (Estats Units, 2021) dirigit per Hanquig Sun, que s’endinsa en la sensació d’aïllament que ens provoca la tecnologia digital.\nLa sessió Petit Animac 2 (tots els públics +3) comptarà amb 5 curtmetratges i el migmetratge Superworm (Regne Unit, 2021), una comèdia animada amb un cuc com a protagonista, dirigida per Jac Hamman i Sarah Scrimgeour i basada en el llibre escrit per Julia Donaldson i il·lustrat per Axel Scheffler, autors d’èxits com El Grúfal i El Drag Zog, entre altres.\nEntre els curts del Petit Animac 2 destaca l’estrena a Espanya de Ich habe keine Angst! (I’m Not Afraid!) (Alemanya i Noruega, 2021) dirigit per Marita Mayer i seleccionat a la Berlinale, que té com a protagonista un nen que s’enfronta a les seves pors. El productor d’aquest film, Fabian Driehorst, serà a Lleida per presentar la pel·lícula.\nTambé es projectarà el curt nominat als Goya Nacer (Espanya, 2021) dirigit per Roberto Valle, que explica la història d’un nen que descobreix que tindrà un germanet i com fa front a les emocions desconegudes, i L'extraordinària història de la Bruna (Espanya, 2021) dirigida per Marc Riba i Anna Solanas, els animadors catalans en stop motion de trajectòria més internacional, que explica l’aventura d’una nena castor que en una nit de Sant Joan una forta ventada s’endú lluny de casa. Així mateix, es podrà veure el curt mexicà Mi abuela Matilde (Mèxic, 2021) del director Miguel Anaya Borja, que explora la relació entre una nena i la seva àvia que amaga un secret d’infància, que també serà estrena a Espanya, i Kā Lupatiņi ceļoja (How Shammies Travelled) (Letònia, 2020) dirigit per Edmunds Jansons, que explica les aventures d’uns nens que viatgen per casa amb els ulls tancats.\nAl Petit Animac 3 (tots els públics +6) es projectaran 8 curtmetratges i el migmetratge Panique au village: Les Grandes Vacances (França, Bèlgica i Suïssa, 2021), de Vincent Patar i Stéphane Aubier, una història d’indis i cowboys que volen construir una embarcació i sortir a la recerca d’aventures.\nCompleten la sessió del Petit Animac 3 vuit curts que tenen com a protagonistes els animals, entre els quals destaca el darrer treball d’un dels grans autors contemporanis, Koji Yamamura, amb Hokkyoku-Guma Suggoku Hima (Polar Bear Bears Boredom) (Japó, 2021), una cançó divertida i una mica surrealista sobre un os que s’avorreix i uns animals marins juganers.\nTambé es podrà veure Damn It! (Alemanya, 2021) dirigit per Elena Walf, que s’estrenarà a Espanya i és una faula entre el bé i el mal; 6 pattes sous terre (França, 2021), de Nicolas Bianco-Levrin, que també s’estrena a Espanya, amb un gat perseguit pel fantasma d’un ratolí; Kiko et les animaux (França, 2020) de Yawen Zheng, que explica la història d’un nen que ha d’aprendre a respectar els animals; Al Tabbab (Qatar, 2021) de Khalifa Al-Mana, amb les aventures d’un noi, el seu pare i una cabra, que fan una ofrena a un misteriós monstre del mar; V lese (In the Woods) (República Txeca, 2021) dirigit per Ivana Ceskova, una història sobre la connexió entre la natura i les persones, amb un nen malferit i els esperits del bosc que l’ajuden; Kuku (Cuckoo) (República Txeca, 2020), dirigit per Daniela Hýbnerová, un breu documental animat que descriu amb humor com els cucuts ponen ous als nius d'altres ocells, i Nuisibles (França, 2021) de Juliette Laboria, amb una història d’estiu que té com a protagonistes una colla de nens i un exèrcit de vespes.\nPel que fa al Petit Animac 4 (tots els públics +6), els infants trobaran 5 curtmetratges i el migmetratge Moules-Frites (França, 2021) dirigit per Nicolas Hu, i que narra les aventures d’una nena molt testarruda que vol aprendre a navegar.\nEntre els curtmetratges de la sessió Petit Animac 4 destaca A menina parada (Portugal, 2021) dirigit per Joana Toste, que té com a protagonista una nena que obliga a aturar el trànsit i commou els cors de la gent, perquè ha perdut de vista la seva mare i no es vol moure del mig d’un pas de vianants per trobar-la.\nTambé es podrà veure el curt Elevator Alone (Grècia, 2021) d’Anastasia Papadopoulou, que s’inspira en la vida quotidiana i en la diferència entre com es comporta la gent quan està sola i el comportament socialment acceptable que adopten els individus quan estan a l’espai públic, com per exemple en un ascensor; Black Slide (Israel, 2021) dirigit per Uri Lotan, que explica la història d’un nen que, a través d’un viatge en un terrorífic tobogan gegant, es preparar per als esdeveniments que estan a punt de passar a casa seva; La primavera siempre vuelve (Espanya, 2021) d’Alicia Núñez Puerto, que narra la història d’una àvia que ensenya els seus nets a plantar en petits testos, i Děti ze Všehovíc: Jak ho našli (Children of Gainmore: How They Found It) (República Txeca, 2021) dirigit per Petr Mischinger, que descriu les aventures d’uns infants de parvulari que troben una pedra màgica que es transforma en una nau espacial.\nTornen les sessions escolars presencials i també en línia a Filmin\nLa programació infantil d’Animac 2022 es completarà amb les Sessions Escolars, adreçades als alumnes dels centres educatius (des d’educació infantil fins a secundària), que enguany tindran un format híbrid amb projeccions presencials a La Llotja de Lleida i també en línia a través de Filmin. En total, es calcula que més de 9.000 infants i joves de la demarcació podran gaudir d’aquestes sessions.\nCom en altres edicions, es programaran tres Sessions Escolars amb una selecció de 22 curtmetratges d’animació adaptats als diferents cursos acadèmics: una sessió per als alumnes d’Educació infantil i Cicle inicial (de 3 a 7 anys), amb vuit històries extraordinàries; una sessió per als de Cicle mitjà i superior (de 8 a 11 anys), amb vuit curts on la imaginació és la protagonista, i una altra per als d’Educació secundària (ESO, Batxillerat i Cicles Formatius), amb sis curts amb històries del multivers.\nD’entre els curtmetratges seleccionats en les Sessions Escolars destaca Précieux de Paul Mas, nominat als premis César de l’Acadèmia francesa.\nEn les Sessions Escolars presencials a La Llotja, del 28 de febrer al 4 de març, s’espera que hi participin més de 6.400 alumnes de 42 escoles i 12 instituts de Lleida ciutat i província.\nPel que fa a les Sessions Escolars en línia, hi participaran més de 3.000 alumnes de 22 centres escolars i 5 instituts de la demarcació de Lleida. Amb aquest format en línia, els alumnes podran gaudir de les projeccions als seus centres educatius sense necessitat de desplaçar-se i, com cada any, comptaran amb el material habitual que es facilita a les escoles per acompanyar el visionat de les peces d’animació.\nAnimac 2022 ‘Forces of Imagination”, presencial a Lleida del 3 al 6 de març i en línia del 4 al 13 de març\nLa 26a edició d’Animac, que organitza l’Ajuntament de Lleida presencialment del 3 al 6 de març i en format en línia del 4 al 13 de març, tindrà com a tema central la força de la imaginació (Forces of Imagination) i comptarà amb el millor del cinema d’animació, amb sessions monogràfiques i retrospectives de pel·lícules que exploren el tema de la imaginació i la seva força expressiva, a més d’una acurada selecció de curtmetratges i llargmetratges de recent creació d’arreu del món, conferències i masterclasses per als amants de l’animació.\nRebrà el guardó en la 26a Mostra Internacional de Cinema d’Animació de Catalunya que se celebrarà presencialment a Lleida del 3 al 6 de març i en línia del 4 al 13 de març\nSchwizgebel és un dels grans noms del cinema d’animació contemporani amb pràcticament cinquanta anys de trajectòria, autor de curtmetratges originals i imaginatius, distingits amb alguns dels millors premis internacionals\nAnimac estrenarà a Espanya el seu darrer film Darwin’s Notebook\nEn un any dedicat a la força de la imaginació, Animac, la Mostra Internacional de Cinema d’Animació de Catalunya organitzada per l’Ajuntament de Lleida, concedeix el Premi Honorífic 2022 a un dels grans mestres de l’animació contemporània, el suís Georges Schwizgebel, per la seva originalitat i virtuosisme que el converteixen en tot un referent dins l’animació més expressiva i plàstica.\nSchwizgebel recollirà el premi a Lleida en la inauguració de la 26a edició d’Animac el pròxim 3 de març al Teatre de La Llotja, on s’estrenarà a Espanya el seu darrer film Darwin’s Notebook (2020) i es projectarà el seu guardonat curtmetratge Erlkönig (2015) acompanyat amb música en directe per a l’ocasió.\nA més, Animac dedicarà al mestre suís una completa retrospectiva amb els seus curtmetratges més significatius, dissabte 5 de març, que es complementarà amb una masterclass, prevista per al 6 de març, on els amants del cinema d’animació profunditzaran en l’univers creatiu de Schwizgebel.\n“Imagina un film fet per un matemàtic, un músic i un artista plàstic combinats, això podria definir el treball de Schwizgebel. Ell és realitzador, però també dissenyador i es nota en el seu gust, exquisit per les composicions i el color, així com en el moviment i ritme de les seves imatges. Als seus films, explora des de temes clàssics com ara la mitologia i els contes, libretos d’òpera i també reflexions sobre l’espai, la pintura i la pròpia animació. La música és la principal veu narradora d’un cinema amb partitures de Prokófiev, Mendelssohn, Rachmaninov, Schubert i Liszt, a més de compositors contemporanis, que t’atrapa amb imatges dintre d’imatges i loops, en una mise en abyme hipnòtica. El seu darrer film per primera vegada està basat en fets reals, però sense perdre el seu estil únic. Estem molt il·lusionades amb la visita del director, la seva masterclass i poder mostrar tots els seus films a la pantalla gran, que és on millor s’aprecia el seu virtuosisme”, destaca Carolina López, directora d’Animac.\nGeorges Schwizgebel, un dels grans noms del cinema d’animació contemporani\nNascut l'any 1944 a Renconvilier (Suïssa), Georges Schwizgebel ha creat un cos d'obra molt original. Les seves pel·lícules estan marcades per un enfocament lúdic a la narració, un formalisme espectacular i la barreja de visuals i música. Combina diferents tècniques d’animació com el dibuix a mà i la pintura acrílica sobre acetat en una forta intenció experimental, amb imatges plenes de vibració i pinzellades. Explora l’ús expressiu del color, que a vegades recorda al fauvisme de les avantguardes.\nLa seva primera pel·lícula, Le vol d’Icare (1974) inicia una carrera que actualment suma vint pel·lícules, que han guanyat nombrosos premis en prestigiosos festivals internacionals (com ara Cannes, Annecy, Zagreb, Hiroshima, Stuttgart, Ottawa i Espinho). El seu film La course à l’abîme (1992) se cita regularment com una de les millors pel·lícules d'animació de tots els temps.\nSchwizgebel és un dels grans noms del cinema d’animació contemporani, reconegut amb els més prestigiosos guardons. El 2017 va rebre el Cristall d'Honor del Festival d'Annecy, el 2018 el Premi d'Honor del cinema suís, el 2019 va ser nomenat Oficial de l'Ordre de les Arts i les Lletres (França) i el 2020 va rebre el Premi a la Trajectòria a l’Animafest de Zagreb.\nEls seus curtmetratges han guanyat nombrosos premis, entre els quals destaquen: La jeune fille et les nuages (2000), Premi del Cinema Suís al millor curtmetratge; L’homme sans ombre (2004), Premi Regards Juene al millor curtmetratge al Festival de Cannes i Premi Especial del Jurat al millor curtmetratge a la Seminci de Valladolid, i Erlkönig (2015), Premi del Cinema Suís a la millor pel·lícula d'animació.\nEstrena a Espanya del seu darrer film, “Darwin’s Notebook”\nAnimac estrenarà a Espanya el darrer projecte de Schwizgebel, Darwin’s Notebook (2020), un curtmetratge sobre el colonialisme, les tribus i l’home supremacista blanc, que va guanyar l’any passat el Premi del Cinema Suís a la millor pel·lícula d'animació. El film té lloc al Londres de 1830, en el vaixell Beagle, on es va embarcar el jove Charles Darwin. A bord troba tres nadius de Terra del Foc que tornen al seu país després d'haver estat educats i anglicitzats a Londres.\nDesprés d’Animac, Georges Schwizgebel visitarà els alumnes d’ECIB, Escola de Cinema de Barcelona, entitat col·laboradora d’Animac.\nAnimac 2022 es presenta a Barcelona amb l'animadora Joanna Quinn, Premi honorífic de la passada edició de la mostra\nL’acte tindrà lloc el pròxim 18 de febrer al CCCB i comptarà amb la projecció d’alguns dels millors curts de Joanna Quinn, així com una conversa amb ella moderada per Carolina López, directora d’Animac\nEs tracta d’una activitat prèvia a la 26a edició d’Animac, que se celebrarà a Lleida del 3 al 6 de març i online del 4 al 13 de març\nEl pròxim 18 de febrer, Animac, la Mostra Internacional de Cinema d’Animació de Catalunya que organitza l’Ajuntament de Lleida, presentarà al Centre de Cultura Contemporània de Barcelona (CCCB), les novetats i els continguts d’aquesta 26a edició, que se celebrarà a Lleida del 3 al 6 de març (i del 4 al 13 en format online). Sota el lema Forces of Imagination, Animac es dedicada enguany al poder de la imaginació.\nL’acte del CCCB comptarà amb la presència de Joanna Quinn, Premi Honorífic d’Animac 2021, reconeguda animadora amb un inconfusible traç i un gran sentit de l’humor, que introduirà a la projecció d’alguns dels seus curts i amb qui, en acabar les projeccions, els assistents a l’acte tindran ocasió de mantenir una conversa moderada per Carolina López, directora d’Animac.\nL’any passat, Joanna Quinn va rebre el màxim guardó d’Animac (online, per restriccions de la pandèmia), en una edició dedicada a la millor animació dels últims 25 anys, els mateixos que va complir la Mostra. Enguany, Quinn i el seu estret col·laborador, Les Mills, seran al CCCB per parlar de la seva trajectòria com a uns dels grans referents de l’animació contemporània.\nAffairs of the Art ©Joanna Quinn\n18.30 | Animac 2022. Presentació\nLa directora del festival, Carolina López, presenta els continguts de la 26a edició del festival.\n19.00 | Joanna Quinn\nQuinn ens oferirà les claus de la seva carrera com a directora i animadora.\n19.15 | Projecció\nAnimac al CCCB té l’honor de comptar amb la presència de la Joanna Quinn. Quinn és una de les figures més celebrades i influents de l’animació mundial, reconeguda pel seu inconfusible estil de dibuix, lliure i precís, com el dels grans mestres, una caracterització superba dels personatges i un sentit de l’humor explosiu. Celebrem la seva obra amb una retrospectiva dels seus curtmetratges:\nGirls Night Out (Regne Unit, 6 min, 1986)\nElles (Regne Unit, 4 min, 1992)\nBritannia (Regne Unit, 5 min, 1993)\nFamous Fred (Regne Unit, 30’, 1996)\nWife of Bath (Regne Unit, 5 min, 1998)\nAffairs of the Art (Regne Unit, 16 min, 2021)\n20.15 | Q&A (30’)\nXerrada oberta al públic amb Joanna Quinn i moderada per Carolina López, directora d’Animac.\nLa Mostra Internacional de Cinema d’Animació de Catalunya el distingeix per la seva brillant i extensa carrera amb 50 anys com a dibuixant i narrador d’històries gràfiques\nDurant la Mostra es podrà visitar al foyer del Teatre de la Llotja de Lleida una exposició de dibuixos originals de l’artista\nMiguel Gallardo agraeix el premi amb aquestes paraules: “gràcies per aquest honor, em sento un privilegiat per poder fer el que més m'agrada, privilegiat que Animac em concedeixi el Premi Trajectòria 2022 i que això sigui a Lleida, per mi té un valor afegit i molt emotiu”.\nAnimac presenta el cartell de l'edició 2022 amb “La força de la imaginació” com a protagonista\nLa 26a Mostra Internacional de Cinema d’Animació de Catalunya se celebrarà a Lleida del 3 al 6 de març i online del 4 al 13 de març\nS’han rebut 556 pel·lícules en convocatòria oberta d’una cinquantena de països de procedència\nAnimac, la Mostra Internacional de Cinema d’Animació de Catalunya que organitza l’Ajuntament de Lleida, presenta el cartell de la seva 26a edició, obra de l’artista noruega Gina Thorstensen, que il·lustra el tema central del certamen “Forces of imagination” (“La força de la imaginació”). Aquest serà el fil conductor d’una programació que s’està gestant per portar, a Lleida del 3 al 6 de març i online del 4 al 13 de març, el millor del cinema d’animació, amb sessions monogràfiques i retrospectives de pel·lícules que exploren el tema de la imaginació i la seva força expressiva, a més d’una acurada selecció de curtmetratges i llargmetratges de recent creació d’arreu del món, conferències i masterclasses per als amants de l’animació.\n“En aquesta 26a edició volem recuperar la presencialitat en totes les activitats de la Mostra, des de les sessions escolars a les conferències i l’espai de tallers Animacrea. Malgrat la pandèmia, les produccions animades han tirat endavant en la seva majoria, amb la qual cosa tindrem un programa de qualitat i moltes ganes de veure-ho plegats a Lleida”, explica Carolina López, directora d’Animac.\nEn paraules de la creadora de la imatge d’Animac 2022: “La idea darrere el cartell és un personatge imaginant coses, però amb tanta força que la seva imaginació agafa forma física i fa volar la gorra. He volgut mostrar aquesta força que tenim de crear mons imaginaris també fora del nostre cap i al cartell li he donat forma amb el capoll de flor a punt d’obrir-se i revelar el seu món interior”, explica Thorstensen.\nPer segon any consecutiu, Thorstensen ha estat l’encarregada de crear el cartell d’Animac i serà també la creadora de la careta animada de presentació del certamen, feta en col·laboració amb l’animador català David Borrull. Reconeguda internacionalment pel seu treball com a directora artística en llargmetratges d’animació com la guardonada “Marona’s Fantastic Tale” o la més recent “The Island”, la creadora noruega explica: “He tingut el gran plaer de fer el cartell d’Animac 2022, amb un tema molt ampli com és la força de la imaginació. Per trobar la manera d’il·lustrar-ho vaig començar a reflexionar sobre com veig jo la imaginació i quina forma visual té per a mi. Imaginar és una part molt gran de la meva feina, al meu cap ho veig com alguna cosa intuïtiva, lliure, que creix sense control, però també fases per donar-li direccions i forma a les idees”.\nL’edició de 2022 d’Animac ha rebut 556 pel·lícules en convocatòria oberta d’una cinquantena de països de procedència, entre els quals destaquen França amb 123 films, Espanya amb 93, Estats Units amb 39 i Regne Unit amb 32, entre altres. Del total de pel·lícules presentades, 251 són d’escoles d’animació d’arreu del món, el que constata el potencial d’Animac per descobrir nous talents i oferir als més joves una finestra on projectar els seus primers treballs en el camp del cinema d’animació.\nGINA THORSTENSEN, AUTORA DEL CARTELL D’ANIMAC 2022\nGina Thorstensen és una artista noruega que treballa en diversos camps, com ara l'animació, la il·lustració, la pintura mural, l'escultura i la realitat virtual. Li interessa experimentar i barrejar tota mena de materials i formats. És llicenciada en art i disseny per l’Escola Massana de Barcelona i té un màster en cinema i nous mitjans per la Norwegian Film School.\nLa seva tasca artística ha estat reconeguda i mostrada en publicacions, festivals de cinema i exposicions de tot el món. Entre els seus projectes més recents i destacats estan el disseny de fons i la direcció d’art per a “Marona’s Fantastic Tale” i la direcció artística de la pel·lícula "The Island", ambdós llargmetratges d’animació dirigits per la realitzadora romanesa Anca Damian. Els seus espectacles, "Brotan" i "Cosmogonías", es van poder veure a la Galeria Cromo de Barcelona el 2016 i el 2018. Com a directora, animadora i dissenyadora ha realitzat diversos videoclips en col·laboració amb Nacho Rodríguez i Tomek Ducki.\nPresentació del cartell a càrrec de la pròpia autora\nDIA INTERNACIONAL DE L'ANIMACIÓ\n19.00 h. CaixaForum Lleida\nCal fer reserva prèvia o al CaixaForum Lleida en horari d'atenció al públic\nPer celebrar el Dia Internacional de l'Animació, el festival Animac proposa, la projecció de la pel·lícula filipina "You animal! (Hayop Ka!)", del director Avid Liongoren que va estar present a la Incubadora de l'edició del 2017. Es tracta d'una comèdia romàntica per a adults tan inusual com benvinguda, que atraparà els amants dels triangles amorosos i l'animació cartoon.\nLa Ninfa és una gata antropomòrfica que treballa com a venedora de perfums en un gran magatzem. La trama gira al voltant d'un triangle amorós entre el nòvio de la protagonista, el Roger, i l'Íñigo, un gos amb una reeixida carrera professional.\nTítol original: Hayop Ka!\nGènere: animació, comèdia romàntica\nLa 26a edició d’Animac se celebrarà del 3 al 6 de març del 2022\nS’obre el termini per presentar projectes d’animació que vulguin formar part de la selecció del proper Animac\nEl proper divendres, 11 de juny, s’obre el termini per presentar projectes d’animació que vulguin formar part de la selecció de la propera Mostra Internacional de Cinema d’Animació de Catalunya.\nLa 26a edició d’Animac se celebrarà del 3 al 6 de març del 2022.\nLa nova edició del festival d’animació de més trajectòria de l’Estat es planteja en un format híbrid, recuperant el protagonisme de la part presencial, que es complementaran amb sessions online.\nL’objectiu de l’any 2022 es recuperar totes les activitats als espais habituals d'Animac, sense deixar de banda la vessant online.\nL’11 de juny s’obre el termini per formar part de la selecció Animac 2022.\nLes productores que vulguin presentar els seus projectes d’animació poden fer-ho a través del web www.animac.cat des de l’11 de juny fins al 31 d’octubre de 2021.\nAnimac tanca la 25a edició amb prop de 64.000 espectadors en una edició híbrida\nAmb projeccions i conferències presencials a Lleida i en línia a través de Filmin, la web d’Animac i les xarxes socials del certamen\nEls premis del públic d’aquesta edició són per a “Deszcz (Rain)” en la categoria Curts, “Good Night Mr. Ted” de Futur Talent i “Agapito” de Petit Animac\nAnimac, la Mostra Internacional de Cinema d'Animació de Catalunya, que organitza l’Ajuntament de Lleida, ha tancat la seva 25a edició amb prop de 64.000 espectadors en una edició híbrida que ha comptat amb una programació presencial a Lleida del 26 al 28 de febrer, i programació en línia del 25 de febrer al 7 de març amb sessions a Filmin, conferències i tallers a través del web www.animac.cat i trobades amb els autors i autores a les xarxes socials del certamen.\nEls premis del públic d’aquesta edició d’Animac han estat per a: “Deszcz (Rain)” (Polònia, 2019) del director Piotr Milczarek, en la categoria de Curts; “Good Night Mr. Ted” (Espanya, 2020), de Nicolás Solé, ha estat el curtmetratge més votat en la categoria de Futur Talent, i “Agapito” (Espanya, 2020) de Rafael Vidal i Julián Gómez, en la categoria de Petit Animac.\nEl regidor de Ciutat i Cultura de l’Ajuntament de Lleida, Jaume Rutllant, ha posat de relleu que "estem molt satisfets del resultat de la 25a edició d'Animac, que es presentava com un repte molt complex. La gran qualitat dels continguts, la capacitat d'adaptar la Mostra a les limitacions en la presencialitat amb un excel·lent treball a les plataformes digitals, que ha multiplicat els públics, i la potència de la marca Animac han permès superar amb una nota altíssima aquest aniversari. L'enhorabona a tot l'equip d'Animac per la feina feta i comencem a treballar ja per a l'edició del 2022".\nPer a la directora d’Animac, Carolina López, “més enllà dels números, dels quals estic molt satisfeta, és important posar en valor l’esforç de tots els que han fet possible Animac en un any complicat”. De la 25a edició, destaca les pel·lícules de gran qualitat d’arreu del món que n’han format part, la participació dels artistes que “generosament ens han acompanyat, tant presencialment com en la distància”, i la presentació en línia de projectes a Incubator, que es consagra com una secció important d’Animac, “demostra la confiança del sector en la Mostra”.\nD’altra banda, la directora de la Mostra, tot i que valora molt positivament aquesta edició espera “poder recuperar l’insubstituïble i preuat pols presencial d’altres anys, però sense oblidar aquest nou format d’Animac en línia, en vista dels resultats tan positius”. En aquest sentit, ha assegurat que, malgrat haver trobat a faltar l’ambient habitual del festival presencial, “estem contentes perquè el nostre públic fidel ens ha respost, tant el de Lleida presencialment, com online la resta, i a més, s’han incorporat nous públics”.\nCarolina López incideix en què “l’organització d’un esdeveniment així, entre restriccions, incertesa i l’esgotament pandèmic, ha estat una feina que no hagués estat possible sense el motor d’un equip magnífic i l’entrega i entusiasme vist en les persones que esperaven Animac amb il·lusió”. Considera que l’esforç de tots, tant de l’organització com dels professionals del mitjà i de les escoles d’animació que han traslladat els tallers al format online amb imaginació, ha valgut la pena. També agraeix la participació dels milers d’escolars i els seus professors que han seguit Animac des de les aules.\nFinalment, assegura que “ha estat un any en què potser més que mai calia celebrar alguna cosa bona, i els 25 anys d’un festival que porta cultura a Lleida i la projecta al món, sense dubte, ho era”.\nAnimac en xifres\nAquesta edició, Animac ha rebut 700 curtmetratges en la convocatòria oberta. Entre una selecció dels films rebuts, juntament amb les retrospectives, monogràfics i les seccions oficials, en total s’han pogut veure 181 films: 9 llargmetratges, 2 migmetratges, 169 curtmetratges i 1 sèrie. A més, durant els dies d’Animac, Filmin ha creat una play list amb algunes de les millors pel·lícules d’animació seleccionades en la Top List Animac 25 i que formen part del seu catàleg habitual. La programació d’Animac 2021 ha comptat amb tres films d’estrena mundial, tres d’estrena internacional i divuit d’estrena a Espanya.\nUn total de 1.114 espectadors han seguit les 17 sessions presencials d’Animac (15 sessions de films d’animació i 2 conferències), 13 de les quals han tingut lloc a La Llotja de Lleida i 4 al CaixaForum Lleida.\nPel que fa a la programació en línia, el certamen ha comptat amb 52.605 espectadors, 46.446 dels quals han seguit les 22 sessions programades a Filmin i 6.159 espectadors han vist el contingut a la web d’Animac i a les xarxes socials. En concret, a la web del certamen s’han pogut seguir 2 sessions d’Incubator (amb 1.090 visionats), on s’han presentat una selecció de 14 projectes en estat embrionari davant un panel format per 6 professionals del món de l’animació; 9 conferències (amb 2.233 espectadors) de creadors i productors de cinema d’animació (una de les quals també es va poder veure presencial a Lleida) i 7 tallers d’Animacrea (amb 1.242 espectadors) realitzats per les escoles d’animació que col·laboren any rere any amb Animac. A les xarxes socials del certamen s’han pogut veure les 3 trobades amb els autors i autores realitzades enguany telemàticament i que han comptat amb 1.594 espectadors a Instagram.\nA més, també en línia a través de Filmin s’han dut a terme les 3 sessions escolars d’aquesta edició d’Animac, gràcies a les quals un total de 10.269 escolars han pogut fer els visionats des de les aules d’una selecció de curtmetratges d’animació adaptats als diferents cursos acadèmics: una sessió per als alumnes d’educació infantil i cicle inicial (de 3 a 7 anys); una per als de cicle mitjà i superior (de 8 a 11 anys), i una altra per als d’educació secundària (ESO, Batxillerat i Cicles Formatius).\nUna major visibilitat del certamen ha estat possible també gràcies a les xarxes socials on el públic de la mostra també ha participat en les plataformes com Instagram, Twitter i Facebook. A través dels perfils de la Mostra, s’han pogut veure fotografies i resums diaris de les activitats mitjançant vídeos, així com les trobades amb els autors i autores. El certamen compta amb més de 3.500 seguidors a Instagram, més de 5.000 seguidors a Twitter i més de 10.100 a Facebook. Pel que fa als periodistes, s’han acreditat una trentena de professionals per cobrir els 3 dies de la mostra\nANIMAC A FILMIN\nFins al 7 de març de 2021\nVols gaudir de tota la programació d'Animac a Filmin?\nSi ja ets subscriptor de la plataforma, tindràs accés a tota la programació d'Animac a Filmin inclosa amb la teva subscripció.\nSi no ets subscriptor de Filmin, pots comprar el PACK ANIMAC, que inclou tota la programació del festival i dos mesos de subscripció, per només 15€. Pots comprar-ho aquí.\nI si només vols veure algunes sessions o pel•lícules, també pots fer-ho! Només t'has de registrar a Filmin (crear un compte d'usuari) i fer la compra de la sessió en qüestió.\nPreus individuals per pel•lícula o sessió: 3,95 €\nRecorda, si durant el procés tens algun dubte pots trucar al 973 700 325 de dilluns a divendres de 10 a 13.30 h i de 17.30 h a 19.30 h\nEl talent de Pixar a Animac 2021: Conferències de Daniel Lopez Muñoz, dissenyador i director de personatges a "Soul", i Lee Unkrich, director de "Coco"\nDaniel López Muñoz serà enguany el padrí d’Animac Campus i oferirà una conferència, presencial a Lleida, on repassarà la seva feina com a dissenyador de personatges a ‘Up’, ‘La Luna’ o ‘Brave’, entre altres\nLee Unkrich, director de ‘Coco’ i ‘Toy Story 3’, conversarà amb estudiants d’animació de l’escola ECIB\nEl colombià establert a Barcelona, Daniel López Muñoz, és un veterà de Pixar, hi treballa des de 2006, i compta amb una carrera excepcional a les seves espatlles en l’art de dissenyar personatges (“Up”, “La Luna”, “Brave”, “Coco”). Abans d'unir-se a Pixar, López Muñoz va treballar per a Blue Sky Studios en direcció d'art per a "Ice Age 2" i en desenvolupament visual per a "Robots". Recentment, acaba de concloure el seu treball de desenvolupament visual i direcció artística d'il·luminació a la pel·lícula "Luca"d’Enrico Casarosa també per a Pixar, que està previst que s’estreni en cinemes aquest estiu de 2021.\nLa 25a edició d’Animac presenta la seva programació infantil amb una trentena de nous curtmetratges\nEl film guardonat ‘Calamity’ i estrenes a l’estat espanyol dels migmetratges ‘Zog and the flying doctors’ i ‘Vanille’\nLa programació infantil d’Animac es completa amb les Sessions escolars que enguany es programaran online, del 25 de febrer al 7 de març, i s’espera la participació d’una seixantena d’escoles i més de 10.000 alumnes de Lleida ciutat i província\nAnimac, la Mostra Internacional de Cinema d’Animació de Catalunya, que organitza l’Ajuntament de Lleida del 25 de febrer al 7 de març, celebra enguany el 25è aniversari i ho farà amb una àmplia programació de curtmetratges, migmetratges i llargmetratges internacionals en la secció Petit Animac, l’apartat d’Animac especialment pensat per als més menuts de la casa, per introduir-los en el món de l’animació, incentivar la seva curiositat i gust pel cinema, amb tècniques i estils diversos, i de diferents països de procedència. El Petit Animacd’enguany estarà format per cinc sessionsamb trenta-sis films (trenta-tres curtmetratges, dos migmetratges i un llargmetratge),quinze dels quals s’estrenen a l’estat espanyol.\nCom a novetat d’enguany, a més de les projeccions presencials habituals del Petit Animac al Teatre de la Llotja i al CaixaForum Lleida,que tindran lloc durant el cap de setmana del 27 i 28 de febrer, se sumarà una programació especial en línia a Filmin, del 25 de febrer al 7 de març, amb un apartat específic per a la secció Petit Animac, que atansarà les pel·lícules a tota la família sense necessitat de moure’s de casa.\nD’entre els films programats en la secció Petit Animac, destaca l’estrena a l'estat espanyol del migmetratge “Zog and the Flying Doctors” (Regne Unit, 2020), una comèdia d’aventures dirigida per Sean Mullen i basada en el llibre del mateix títol escrit per Julia Donaldson i il·lustrat per Axel Scheffler. També serà estrena a l’estat espanyol el migmetratge“Vanille”(França, 2020), dirigit per Guillaume Lorin. I el llargmetratge que es projectarà en pantalla gran a Lleida serà “Calamity, la infància de Martha Jane Cannary”(França, 2020), la nova pel·lícula de Rémi Chayé, un fascinant western feminista guanyador del Cristal del Festival d’Annecy 2020.\nLa diversitat de procedències és un dels trets distintius de la selecció del Petit Animacd’enguany, amb films de dotze nacionalitats diferents, com França, Rússia, Espanya, Regne Unit, Argentina, Irlanda i el Canadà, entre altres. I les tècniques més diversesestan representades en aquesta selecció, amb films realitzats amb la tècnica de l’stop motion amb titelles, plastilina o retallables, animació 2D amb dibuix digital o sobre paper, i animació 3D, entre altres.\nLa programació infantil d’Animac 2021 es completarà amb les Sessions escolarsque enguany s’adapten a la situació sanitària i tindran un format online a través de Filmin, en comptes de les projeccions habituals que es feien a La Llotja de Lleida. Seran del 25 de febrer al 7 de marçi s’espera que hi participin una seixantena d’escoles i més de 10.000 alumnes de Lleida ciutat i província.\nEl Petit Animac d’enguany estarà format per cinc sessionsamb una trentena de nous curtmetratges, dos migmetratges i un llargmetratge, de dotze nacionalitats diferents, com França, Rússia, Espanya, Regne Unit, Argentina, Irlanda i el Canadà, entre altres. Cal destacar que la secció Petit Animacd’enguany comptarà amb una quinzena de films que s’estrenen a Espanya, entre curtmetratges i migmetratges.\nDins la sessió Petit Animac 3(+6 anys) es programaran curtmetratges com “Matilda and the Spare Head” (Lituània, 2020), dirigit per Ignas Meilūnas, que narra la història d’una nena que vol ser la persona més intel·ligent del món. Quan totes les coses que ha après ja no poden cabre en el seu cap, la seva mare li compra un de reserva. Es tracta d’una peça molt visual i original, realitzada amb la tècnica de l’stop motion.\n“Calamity, la infància de Martha Jane Cannary” explica la història dela Martha Jane que viatja amb la seva família en un comboi per l’oest americà l’any 1863. Després d'un accident, el seu pare emmalalteix i ella ha d'assumir la responsabilitat per seguir endavant amb el viatge, i decideix posar-se pantalons i tallar-se els cabells, escandalitzant a la societat per adoptar un rol masculí. La seva forta personalitat davant dels perills del viatge i el món salvatge que l’envolta, convertirà a Martha Jane Cannary-Burke en Calamity Jane, una heroïna, tota una llegenda de l’oest.\nLes sessions escolars d’Animac d’enguany tindran un format en línia a través de Filmin,del 25 de febrer al 7 de març. En total s’espera que participin una seixantena d’escoles i més de 10.000 alumnes de la província de Lleida, dades similars a les d’edicions anteriors.\nOP LIST ANIMAC 25: Els millors llargmetratges, els autors més destacats i el talent emergent més sorprenent dels darrers 25 anys\nAnimac, la Mostra Internacional de Cinema d’Animació de Catalunya, que organitza l’Ajuntament de Lleida del 25 de febrer al 7 de març, celebra enguany el 25è aniversari i ho fa repassant les millors animacions dels darrers vint-i-cinc anys gràcies a la TOP LIST ANIMAC 25. Una llista feta amb la col·laboració de persones claus en l’estudi de l’animació a escala internacional. La TOP LIST ANIMAC 25 recull els cinquanta millors llargmetratges animats dels darrers vint-i-cinc anys, els vint-i-cinc autors de curtmetratges d’animació més destacats, així com els noms del talent emergent, les animadores i animadors del futur, segons els comissaris, escriptors i estudiosos que han col·laborat amb Animac per crear aquesta top list.\nEntre aquests respectats prescriptors que han participat en l’elaboració del rànquing es troben grans historiadors com Jayne Pilling i Giannalberto Bendazzi; directors de festivals i cinemateques de referència com Marcel Jean (Annecy, Cinémathèque del Quebec); reconeguts acadèmics com Paul Wells (Loughborough University); la següent generació d'escriptors i crítics com ara Alex Dudok de Wit (Cartoon Brew) i Olga Bobrowska (Zippy Frames), així com l’anterior directora d’Animac, Isabel Herguera, i la present, Carolina López, entre altres.\nGràcies a les seves aportacions, Animac ha elaborat tres llistes: Top Llargmetratges, Top Autors de Curtmetratges i Top Talent Emergent, que es poden consultar a la pàgina web www.animac.cat i a les xarxes socials del certamen (Twitter: @Animac_Lleida; Facebook: @AnimacLleida, i Instagram: @animaclleida).\nEncapçala la llista Top Llargmetratges la japonesa El viatge de Chihiro (Sen to Chihiro no Kamikakushi, 2001), produïda per l’estudi Ghibli, la història fantàstica de la nena Chihiro que arriba per atzar a un balneari ple d’esperits i encanteris, signada pel mestre entre mestres de l’animació, Hayao Miyazaki. En segona posició es troba l’inoblidable film francès Bienvenidos a Belleville (Les triplettes de Belleville, 2003) del genial dibuixant Sylvain Chomet, amb una història d’intriga i amor fraternal amb Tour de França i ex-starlettes del Music Hall. I el tercer dels llargs més votats ha estat Mary and Max, la tendra història de dos marginals inspirats en personatges reals, creada en stop motion el 2009 per l’australià Adam Elliot.\nPel que fa a la llista Top Autors de Curtmetratges, que han treballat només o principalment al llarg d’aquests 25 anys, els autors més votats han estat: Theodore Ushev, Koji Yamamura i Regina Pessoa. Cal destacar la participació d’Ushev i Pessoa en la passada edició d’Animac, amb la projecció d’alguns dels seus curtmetratges més recents com The Physics of Sorrow i Barcelona de foc del búlgar Theodore Ushev, i Tio Tomás: A contabilidade dos dias dirigit per la portuguesa Regina Pessoa. Tots tres creadors han visitat Animac al llarg d’aquests vint-i-cinc anys d’història del certamen, s’han organitzat focus sobre la seva obra i han ofert inoblidables conferències.\nPer últim, les joves animadores Daria Kashcheeva i Martina Scarpelli han estat les més votades de la llista Top Talent Emergent. Es dona la circumstància que ambdues autores van estar presents també en la programació de la passada edició d’Animac, on es va projectar el guardonat curtmetratge Daughter de la txeca Daria Kashcheeva, i Egg de la italiana Martina Scarpelli.\nLa directora de la Mostra, Carolina López, fa la següent valoració dels resultats: “Cal destacar, en primer lloc, la diversitat d’orígens, edats, i gènere dels comissaris, els quals han valorat principalment la vessant artística i personal dels treballs, per sobre de qualsevol altra consideració, i, en segon lloc, que aquestes llistes avalen la feina feta a Animac al llarg d’aquests vint-i-cinc anys, ja que la majoria d’autors i films ressenyats han estat presents a la Mostra en una aposta per la diversitat creativa i cultural. També cal observar que les nacionalitats més recurrents en el llistat de llargmetratges són Japó i França, països amb una indústria important i també un gran suport a la cultura, que esdevé un major espai creatiu. Pel que fa als autors i autores de curts, observem que els països de l’Est d’Europa són una gran pedrera de talent, encara avui, gràcies a la seva gran tradició en animació, però que, de nou i afortunadament, la diversitat de nacionalitats és evident. Cal observar que Espanya, tot i no encapçalar el rànquing, ocupa un espai en aquestes llistes. En termes de gènere, el format llargmetratge ha estat i encara és territori d’homes (com a directors), mentre que trobem la paritat en autors i autores més independents, i en la llista de Top Talent Emergent la majoria són noies. Pel que fa a tècniques, el dibuix animat és la tècnica més valorada, seguida per l’stop motion i el 3D”.\nPREMI HONORÍFIC D’ANIMAC 2021 PER A JOANNA QUINN I ANIMATION MASTER PER A ADAM ELLIOT\nÉs un plaer per a Animac anunciar que el premi Honorífic 2021 serà per a la realitzadora britànica, dibuixant extraordinària i feminista amb l’humor com a principal aliat, Joanna Quinn (Affairs of the Art) i el premi Animation Master, per a l’oscaritzat Adam Elliot (Mary and Max), autor australià de biografies modelades en plastilina i animades en stop motion. Durant el certamen, es mostraran dues completes retrospectives de les seves obres a Filmin i oferiran una masterclass i una xerrada, respectivament, exclusives per a Animac Online, on parlaran de les seves carreres i els seus projectes més recents, encara per estrenar.\nJoanna Quinn (Regne Unit, 1962) és una de les figures més aclamades de l’animació mundial. És reconeguda internacionalment per les seves habilitats exclusives de dibuix, les seves meravelloses caracteritzacions i el seu humor. Les pel·lícules i anuncis publicitaris de Quinn han guanyat més de 90 premis, incloses quatre nominacions als Bafta, tres Emmy i dos Oscar. Ha rebut beques honorífiques i doctorats en quatre universitats del Regne Unit, inclosa la Royal College of Art de Londres. La nova pel·lícula Affairs of the Art de Joanna Quinn i Les Mill s’estrenarà el gener de 2021.\nAdam Elliot (Austràlia, 1972) és un dels directors de cinema d’animació stop motion independents més aclamats per la crítica. Els seus films han estat guardonats amb més de cent premis internacionals, entre els quals destaca l’Oscar al millor curtmetratge d’animació de 2004 per Harvie Krumpet. Les seves obres, anomenades per l’autor ‘Clayographies’, retraten personatges marginals com mai ningú els ha retratat abans en animació, han estat vistes per milions de persones i han participat en centenars de festivals de cinema.\nAVANÇAMENT DE PROGRAMACIÓ D’ANIMAC 2021\nAnimac 2021 celebra el 25è aniversari amb un viatge pel passat, present i futur del cinema d’animació, amb activitats presencials a Lleida del 26 al 28 de febrer i programació en línia que s’estendrà del 25 de febrer al 7 de març a Filmin (films) i YouTube (conferències i trobades).\nA més dels dos premis internacionals, una part de la programació d'Animac tindrà una estreta vinculació amb la TOP LIST ANIMAC 25, amb la mostra d’una selecció dels llargmetratges i curtmetratges més destacats que figuren en el rànquing.\nTanmateix, el certamen aplegarà, en una taula rodona virtual, a creadors com Theodore Ushev i Regina Pessoa, així com altres autors i autores de curtmetratges valorats com els millors pels especialistes.\nA banda d’aquesta gran festa del 25è aniversari, com cada any, Animac oferirà les més recents novetats de curtmetratges i llargmetratges en les seves habituals seccions, la majoria de les quals es podran gaudir tant online com en pantalla gran a Lleida.\nCURATORS QUE HAN PARTICIPAT EN L’ELABORACIÓ DE LA TOP LIST ANIMAC 25\nL’organització d’Animac està profundament agraïda a tots i cadascun dels grans coneixedors i influencers de tot el món per participar en l’elaboració de la TOP LIST ANIMAC 25 amb motiu d’aquest especial aniversari:\nMilen Alempijević, Sèrbia\nMargit Antauer ‘Buba’, Croàcia\nGiannalberto Bendazzi, Itàlia\nOlga Bobrowska, Polònia\nMarco de Blois, Canadà\nAlex Dudok de Wit, Països Baixos i Regne Unit\nAdrián Encinas, Espanya\nIsabel Herguera, Espanya i Alemanya\nMarcel Jean, França i Canadà\nXavier Kawa-Topor, França\nVassilis Kroustallis, Grècia\nCarolina López, Espanya\nMaría Lorenzo, Espanya\nMihaela Mihailova, Estats Units\nAneta Orozek, Països Baixos\nJayne Pilling, Regne Unit\nIgor Prassel, Eslovènia\nChris Robinson, Canadà\nDan Torre, Austràlia\nSamuel Viñolo, Espanya\nPaul Wells, Regne Unit\nLéa Zagury, Brasil\nAnimac presenta el cartell de la seva 25a edició obra de l'artista Gina Thorstensen\nAnimac 2021 celebrarà el 25è aniversari amb un viatge pel passat, present i futur del cinema d’animació\nL’edició de 2021 serà híbrida, amb activitats presencials a Lleida del 26 al 28 de febrer i programació en línia que s’estendrà del 25 de febrer al 7 de març\nEl Premi Trajectòria d’Animac 2021 serà per al lleidatà Carles Porta, dissenyador, realitzador audiovisual, il·lustrador, dibuixant i artista, i creador de les cartes de presentació visuals d’Animac des dels seus inicis\nEl Museu d’Art Jaume Morera prepara una exposició dedicada a Carles Porta i la seva obra creativa per a Animac\nAnimac, la Mostra Internacional de Cinema d’Animació de Catalunya, que organitza l’Ajuntament de Lleida del 25 de febrer al 7 de març de 2021, dona a conèixer el cartell que acompanyarà la celebració dels seus 25 anys, obra de l’artista noruega Gina Thorstensen, reconeguda internacionalment pel seu treball com a directora artística al llargmetratge d’animació “Marona’s Fantastic Tale”.\nDes dels inicis d’Animac, l’artista i il·lustrador lleidatà Carles Porta ha estat el responsable de la imatge gràfica del certamen, l’encarregat de crear les cartes de presentació visuals d’Animac, cartells i caretes animades que són veritables obres d’art. Enguany, però, Animac ha obert una nova etapa creativa de la mà de Gina Thorstensen, que serà també l’encarregada de crear la careta de presentació d’Animac 2021, en col·laboració de l’animador Nacho Rodríguez.\nExplica Gina Thorstensen que li fa “moltíssima il·lusió” haver treballat en el cartell d’Animac, “i és encara més especial que sigui el del 25 aniversari”. Pel que fa al seu procés de creació, l’artista noruega exposa que “per a reflectir l'aniversari volia expressar el recorregut dels 25 anys com un procés de creació. Vaig començar pensant en números i equacions matemàtiques complexes, i potser absurdes, però que eren igual a 25. Després les idees van agafar formes més abstractes i es van incorporar al meu univers. Espero que el cartell transmeti la idea d'un viatge llarg ple de creativitat i sorpreses pròpies a l'animació i Animac”.\n“Estem molt agraïts a Carles Porta per la creativitat que ha aportat durant tots aquests anys de col·laboració amb el certamen. Gràcies a la seva brillant obra, Animac gaudeix d’un segell gràfic distintiu de qualitat i innovació artística”, destaca Carolina López, directora d’Animac. “En reconeixement a la seva obra artística interdisciplinària, és per a mi un honor anunciar que Animac atorgarà el Premi Trajectòria 2021 a Carles Porta”, explica la directora del certamen.\nRepassant els anys de col·laboració amb el certamen, Carles Porta explica: “Animac ha estat per a mi l'encàrrec ideal. Permetia combinar dos mons que m'apassionen. L'animació i el cartellisme. I l'oportunitat i el repte de proposar coses diferents, de transformar-me any rere any. He viscut també això com una gran responsabilitat. He crescut i he après. Al començament tenia molt clar que el meu treball havia d'intentar transformar aquells cartells tan avorrits dels festivals d'animació de l'època que es dedicaven a posar banderes i cintes de pel·lícula de cinema fent ones. Calia d'alguna manera traslladar al grafisme l'emocionant experiència que ens aporta el cinema. Per això moltes vegades els meus cartells tracten de recrear una pel·lícula imaginària. La imatge d'una pel·lícula que no existeix. Però que segurament m'agradaria fer si tingués temps i recursos. Normalment la careta era una mena de tràiler molt obert d'aquesta pel·lícula”.\nA més, Carles Porta serà el protagonista d’un dels grans actes de celebració dels 25 anys d’Animac a Lleida amb l’exposició “Carles Porta. La casa infinita” que recollirà aquesta fructífera col·laboració entre Porta, un dels noms artístics més internacionals de Lleida, i Animac. L’exposició es podrà veure de febrer a maig de 2021 al Museu d’Art Jaume Morera de la ciutat.\nEDICIÓ DELS 25 ANYS D’ANIMAC AMB UN FORMAT HÍBRID\nDel 26 de febrer al 7 de març de 2021, Animac celebrarà els seus 25 anys amb un viatge pel passat, present i futur del cinema d’animació. La programació serà en format híbrid, amb activitats presencials a Lleida i en línia a través de la plataforma Filmin, YouTube i Instagram. En concret, divendres, 26 de febrer, tindrà lloc la inauguració a Lleida, i dissabte i diumenge es faran projeccions i conferències presencials, mentre que la resta dels dies el contingut es podrà seguir en línia.\n“El programa recollirà alguns dels millors films dels darrers 25 anys, però també i sobretot el millor de l’animació actual i ‘incubator’ o convocatòria de futurs projectes. Malgrat les circumstàncies, no volíem deixar de celebrar una part presencial a Lleida, que trobem és fonamental, però també aprofitar la dimensió en línia per arribar a més públics”, explica Carolina López, directora d’Animac.\nGINA THORSTENSEN, AUTORA DEL CARTELL D’ANIMAC 25 ANYS\nLa seva tasca artística ha estat reconeguda i mostrada en publicacions, festivals de cinema i exposicions de tot el món. Els seus darrers espectacles, "Brotan" i "Cosmogonías", es van poder veure a la Galeria Cromo de Barcelona el 2016 i el 2018. Com a directora, animadora i dissenyadora ha realitzat diversos videoclips en col·laboració amb Nacho Rodríguez i Tomek Ducki. El seu projecte més recent ha estat el disseny de fons i la direcció d’art per a “Marona’s Fantastic Tale”, un llargmetratge d’animació dirigit per Anca Damian. En l’actualitat treballa com a directora artística de la nova pel·lícula de Damian "The Island" que està en producció.\nCARLES PORTA, PREMI TRAJECTÒRIA D’ANIMAC 2021\nEn reconeixement a la seva obra artística, Animac atorgarà el Premi Trajectòria 2021 al dissenyador, realitzador audiovisual, il·lustrador, dibuixant i artista lleidatà Carles Porta, creador interdisciplinari que treballa des de fa anys interessat per practicar el grafisme des de disciplines diverses amb especial interès per la imatge animada.\nTé una dilatada obra que engloba llibres il·lustrats com "Tales from the Hidden Valley", publicat per The Flying Eye Books, una de les millors editorials de llibres il·lustrats del món, i ha treballat com a Il·lustrador per a diferents revistes d'àmbit nacional.\nCom a dissenyador gràfic, ha estat responsable des de 1997 de la imatge gràfica d’Animac i ha treballat en nombroses campanyes institucionals. En la seva faceta de cartellista, va ser premiat internacionalment pel grafisme d’Animac amb el Premi Jules Gerat dins del Festival Internacional d’Annecy 1999, i també és autor del cartell de l'edició 2003 del Festival de Cinema d'Animació de Brussel·les.\nEn el camp del cinema l’animació, ha realitzat dos curtmetratges d’autor. El primer, titulat “François le Vaillant”, ha estat seleccionat i premiat en nombrosos festivals internacionals (Hiroshima, Tenerife, Bègles, Melbourne). I el segon, “Las vidas ejemplares”, forma part de la col·lecció “Del trazo al pixel. Un recorrido por la animación española”, produïda pel CCCB i presentada al Festival d'Annecy el 2015.\nDes de 2009, fa difusió del cinema d'animació d'autor a través del projecte PUCK Cinema Caravana, coproduït amb Toni Tomàs. Un petit cinema en una caravana, que posa a l’abast de tothom, i en llocs públics, una selecció anual del millor de l’animació internacional.\nPorta és també creador de mapping i d’espectacles immersius destinats als més petits, i és professor d'Il·lustració i Animació a l'Escola d'Arts Municipal Leandre Cristòfol de Lleida.\nEXPOSICIÓ “CARLES PORTA. LA CASA INFINITA” AL MUSEU D’ART JAUME MORERA DE LLEIDA\nEl Museu d'Art Jaume Morera de Lleida dedica una exposició a repassar els darrers 25 anys de la trajectòria artística de l'il·lustrador, dissenyador gràfic i animador Carles Porta (Madrid, 1963), estretament lligats a la imatge d’Animac, la Mostra Internacional de Cinema d’Animació de Catalunya. L'exposició “Carles Porta. La casa infinita”, primera col·laboració del Museu amb la Mostra, proposa un recorregut per les creacions de Carles Porta, centrant la seva mirada en el seu procés creatiu, i recordant i establint connexions del que va ser el seu treball vinculat a Animac, però també aquelles altres idees, proves i relats del que no va acabar sent. Una oportunitat única per endinsar-se en el particular univers de l'autor, un dels creadors lleidatans amb més projecció internacional, farcit de personatges i històries sorprenents que no deixen a ningú indiferent.\n“La idea que treballem és anar més enllà d'un repàs a la imatge d'aquests 25 anys d’Animac i posar al descobert molt del treball ocult que hi ha darrere. Moltes de les coses que haguessin pogut ser, però que van restar només com a part del procés de treball”, explica Carles Porta.\namb la projecció de “Las Glondrinas de Kaboul”\n(edat recomanada: +12)\nEntrada gratuïta (aforament limitat) Durada: 1h 15 min\nanimació per ordinador 2D\nDirecció: Eléa Gobbé-Mévellec i Zabou Breitman\nEstiu de 1998. Kabul es troba en ruïnes i ocupada pels talibans. L’Atiq i la Mussarat porten anys casats i ara gairebé ni es parlen: ell no pot suportar més la seva feina com a guàrdia en una presó per a dones, mentre ella pateix agonitzant una malaltia incurable. Els seus destins es creuaran amb els de la Zunaira i en Mohsen, dos joves enamorats que, tot i la violència i penúries que viuen a diari, somien amb un futur millor. Un dia, un gest espontani d’en Mohsen farà que les seves vides facin un gir irrevocable.\nAnimac, la Mostra de Cinema d’Animació de Catalunya juntament amb el Centro Checo de Madrid recupera la sèrie protagonitzada pels dos ‘sapastres’ més divertits de la història de l’animació: Pat i Mat\nAnimac, la Mostra de Cinema d’Animació de Catalunya juntament amb el Centro Checo de Madrid recupera la sèrie protagonitzada pels dos ‘sapastres’ més divertits de la història de l’animació: Pat i Mat. Es tracta de la segona edició d’Animac Vintage, animacions d’ahir per a famílies d’avui i del tercer programa ‘Animac a casa’.\nA partir d’avui i fins el dia 20 de juny, petits i grans podran gaudir en línia i gratuïtament d’una selecció de 10 episodis de la divertida sèrie animada Pat i Mat, acompanyada d’un reportatge sobre la seva història, presentat per l’especialista en animació stop motion Adrián Encinas.\nPat i Mat és una sèrie de ninots animats fotograma a fotograma que fou creada l’any 1976 a Txecoslovàquia pel director d’animació Lubomír Beneši l’artista Vladimir Jiránek. La primera pel·lícula de la sèrie és de l’any 1976 i originalment la van imaginar com a entreteniment per adults però de seguida van adonar-se que la història d’aquests dos maldestres tenia èxit i era molt ben acollida per grans i petits.\nLa sèrie compta amb 44 anys d’existència i encara li queda molta vida gràcies a la tasca del fill i la néta de Lubomír Beneš - Marek Beneši Tereza Benešová- que continuen animant episodis amb les aventures i desventures domèstiques de Pat i Mat. Cal recordar que Marek Beneši Tereza Benešová van visitar Lleida com a convidats de la Mostra Animac durant la vint-i-tresena edició, l’any 2019.\nPat i Mat són dos amics i veïns que fan de manetes i es dediquen al bricolatge, però són molt sapastres i matussers. Cada capítol presenta un problema domèstic que els dos amics intenten resoldre mitjançant les seves “habilitats” tot i que els intents de solució agreugen el problema. Per fi, quan tot sembla resolt, alguna cosa surt malament i el desastre empitjora. Finalment el problema se soluciona de forma poc eficient, no obstant això, sempre acaben contents i satisfets per la feina feta.\nLa determinació per enfrontar-se als problemes i el seu tarannà alegre, tranquil i amistós són els seus trets més característics. La visió optimista de la vida és un dels punts clau de la sèrie que connecta amb grans i petits de tot el món.\nCom la sèrie no està dialogada, la música del compositor txec Petr Skoumol juga un paper fonamental.\nLa directora d'Animac, Carolina López, explica que “Animac Vintage neix per acompanyar en el confinament les famílies amb nens i nenes petits. La història de l’animació, i més en un país amb una tradició fabulosa en aquest terreny com és la República Txeca, està plena de joies per descobrir per a les noves generacions. Per nosaltres és important mostrar les animacions però també contextualitzar-les, ajudant així a augmentar l’apreciació cap a aquest mitjà. A través dels curts, però també de les presentacions i les activitats proposades, volem destacar els valors artístics i humans. I que tant els petits de la casa com els familiars i el públic amant de l’animació, puguin gaudir d’animacions d’ahir que connecten amb el públic d’avui”.\nProperament Animac compartirà un dossier lúdic-pedagògic amb activitats per poder treballar els capítols de Pat i Mat, tal i com es va fer amb El petit talp.\nEls manetes (Kuťáci)\nRepública Txeca, 6 min 58 s, 1976\nDirecció: Lubomír Beneš\nMentre Mat fica un pollastre al forn i busca els plats per parar la taula, comencen tota una sèrie de situacions complicades i absurdes, tant a la cuina com al menjador, que faran que el sopar acabi sent un ou que porta el Pat.\nRepública Txeca, 8 min 18 s, 1979\nPat i Mat volen penjar una fotografia de tots dos emmarcada en un gran marc de fusta. Els resultarà impossible fer passar el marc per la porta i llavors començaran els problemes…\nRepública Txeca, 8 min 48 s, 1981\nPat està escoltant música però se li espatlla el tocadiscs. Amb l’ajuda de Mat intenten arreglar-lo però cada idea que tenen agreuja la situació. En Mat té un gramòfon però els discs no hi caben...\nDia de mudança (Stěhování)\nRepública Txeca, 8 min 49 s, 1982\nPat i Mat fan una mudança amb el cotxe. Carreguen un armari, una prestatgeria amb llibres, cadires, un mirall i fins i tot un gerro. Al llarg del viatge els mobles van caient i patint desperfectes. Quan arriben al lloc ni el cotxe ni els mobles han aguantat la mudança.\nRepública Txeca, 8 min 56 s, 1983\nPat i Mat miren esport per la televisió, però quan l’aparell deixa de funcionar es dediquen a fer exercici observant i repetint els moviments a partir de les imatges d’un llibre. Construeixen unes peses, miren de jugar a tenis… fins que la televisió torna a funcionar.\nRepública Txeca, 7 min 34 s, 1990\nMentre Pat estén roba al seu jardí se li tanca la porta de casa, i es queda sense poder entrar. Després de moltes peripècies, Mat l’ajudarà a entrar per una finestra. Per tal que no torni a passar Pat traurà la porta.\nRepública Txeca, 8 min 15 s, 1992\nEls dos amics decideixen fer una excursió amb les seves bicicletes però van tan carregats que les bicis no aguanten el viatge i es van desmuntant. Finalment, l’excursió l’acaben a peu.\nRepública Txeca, 7 min 51 s, 1994\nEl muntatge d’una taula de billar aporta alguns problemes i quan es posen a jugar tot s’agreuja. Acaben utilitzant les potes de fusta de la taula de billar i una de les boles que els queda per jugar a petanca al carrer.\nVisita no esperada (Nezvaný návštěvník)\nRepública Txeca, 7 min, 2003\nDirecció: Marek Beneš\nEn aquest episodi els dos amics es passen l’estona inventant trampes per mirar de caçar al ratolí que tenen per casa.\nRepública Txeca, 8 min, 2015\nPat i Mat es dediquen a enrajolar un bany. Ho hauran de fer diverses vegades perquè mai els acaba de quedar bé. Un cop ho aconsegueixen, el problema serà tornar a posar la banyera.\nAnimac porta a casa el cinema d’animació infantil\n“Petit Animac a casa” és la iniciativa per a aquests dies de #JoEmQuedoACasa amb una proposta pensada per a tres franges d’edats +0, + 3 i + 6 i en tres idiomes\nÉs una selecció de pel·lícules del seu darrer programa que estaran disponibles online\nAnimac, la Mostra Internacional de Cinema d’Animació de Catalunya, porta a casa el cinema d’animació infantil. “Petit Animac a casa” és la iniciativa per a aquestes dies de #JoEmQuedoACasa amb una proposta pensada per a tres franges d’edats +0, +3 i +6 i, a més, en tres idiomes diferents.\nLa directora d'Animac, Carolina López, explica que “Petit Animac a casa” és una selecció de pel·lícules del seu darrer programa que estaran disponibles online a la pàgina web d’Animac a partir d’aquest dimarts. La proposta inclou animacions de diferents temàtiques.\nAixí, s'ha confeccionat un programa amb els films de Petit Animac que s'han projectat recentment i que estan accessibles a les plataformes online youtube o vimeo. A la selecció hi podem trobar peces d’artistes que van visitar l’Animac, com ara dos videoclips de l’anglès Peter Bayton amb música del nord-americà Benjamin Scheuer, de productores que habitualment formen part dels programes Petit Animac amb simpàtiques sèries preescolars com ara FilmBilder i també curts divertits, tendres i humans de la mà d’autors i autores internacionals.\nEl programa “Petit Animac a casa” ofereix:\nPETIT ANIMAC A CASA 1\nTots els públics / +0. Curts, dolços i molt musicals. Animacions per als més petitons de la casa.\nRegne Unit, 3 min, 2014, dibuix sobre paper, VO (anglès)\nDirecció i producció: Peter Baynton\nUn pare fa un banjo amb una llauna de galetes, el dóna al seu fill i, de retruc, li regala el do de la música.\nAlemanya, 3 min 37 s, 2017, animació 2D, sense diàlegs\nDirecció: Julia Ocker\nProducció: Studio Film Bilder\nUn pingüí cambrer vol que la seva festa sigui impecable i tot surti a la perfecció. Però les coses no sempre surten com les hem planificat…\nHongria, 4 min, 2017, stop motion, retallables i dibuix animat, sense diàlegs\nDirecció i producció: Katalin Egely\nAl llarg de la història, la Humanitat sempre ha buscat un lloc perfecte. Aquest curt, basat en la mitologia Guaraní (Terra sense mal), planteja un altre punt de vista del Paradís: què passaria si el Paradís real estigués dins de nosaltres i es sostingués en l'harmonia i la unitat de tot aquell que hi viu?\nEspanya, 4 min, 2016, animació 2D i aquarel·la, VOS (anglès)\nDirecció: Nacho Rodríguez i Sara López\nProducció: Artichoke Stopmotion\nVídeo musical creat per Sam Beam (Iron and wine) i Jesca Hoop. Dos nens enamorats fan el boig a la natura.\nAlemanya, 4 min, 2015, animació 2D, sense diàlegs\nEl cocodril té tot allò necessari per passar una còmoda nit davant la tele: coixins, un tamboret, palets de pretzel i una revista amb els programes de televisió. Però de sobte, els palets de pretzel arruïnen tota la diversió.\nAlemanya, 2 min, 2016, animació 2D, sense diàlegs\nDirecció: Muhundan Bala\nLa vida és genial i fantàstica per en Moritz, un elefant despreocupat. No hi ha res que li agradi més que ballar i moure's com als anys 80... fins que coneix el petit Sr. Fritz.\nAlemanya, 3 min, 2016, stop motion i collage, sense diàlegs\nDirecció i producció: Hoji Tsuchiya\nUn bon dia de primavera, un ancià va dir adéu a aquest món. Vídeo musical d’Uri Nakayama.\nAlemanya, 4 min, 2016, diverses tècniques, sense diàlegs\nDirecció: Kariem Saleh\nUn petit tigre feliç està imprès en un plat de menjar. Si el deixes sol i no troba res per menjar al plat, marxarà i recorrerà tota la taula de dinar per satisfer la seva gana\nEstats Units, 3 min 56 s, 2017, animació 2D, sense diàlegs\nDirecció: Yoojin Seol\nProducció: University of Southern California\nL’aventura d’una noia que no té cap intenció de conformar-se amb la realitat que l’envolta. Videoclip per am Ock.\nEspanya, 8 min, 2011, stop motion, sense diàlegs\nDirecció: Marc Riba i Anna Solanas\nProducció: I+G Stop motion\nCel clar. Vehicles situats a la graella de sortida. En Blas, l'Ivan i l'Héctor ocupen els seus llocs. Això és a punt de començar! Preparats, llestos.\nPETIT ANIMAC A CASA 2\nTots els públics / +3. Simpàtics animals, una fanfàrria i un poema de Paul Élouard.\nAlemanya, 4 min, 2015, animació 2D, sense diàlegs\nDirecció: Elena Walf\nQuan es fa de nit a la granja, un petit rat- penat es desperta. Oh, què bo que seria bordar com un gos o cantar com un gall... i saltar i ballar! El petit ratpenat busca algú que li faci companyia. No vol estar sol. Està buscant un amic.\nPaïsos Baixos, 4 min, 2015, animació 2D, sense diàlegs\nDirecció: Digna van der Put\nProducció: Netherlands Institute for Animation Film\nSis flautistes de fanfàrria exploren el paisatge del seu uniforme. Un viatge del qual no se surt indemne.\nFrança, 3 min, 2016, animació 2D, sense diàlegs\nDirecció i producció: Chloé Dumoulin\nMentre l'Elsa juga al seu “jardí secret”, és molestada per uns nens tafaners. Per tal de protegir el seu “regne”, l'Elsa s’hi baralla i és enviada al despatx del cap d’estudis. Mentre el cap d’estudis es qüestiona la naturalesa de l’Elsa, una nena solitària i perdonavides, decideix compartir amb ella el seu secret.\nEstats Units, 4 min 33 s, 2016, animació 2D, VOS (anglès)\nDirecció: Sylwia Szkiladz i Jessica Poon\nProducció: Jessica Poon\nUn grup d'esquelets amb molt de ritme irromp en el somni d'un nen. Una fantasia molt musical plena d’instruments de percussió, vent i corda. Animació encarregada per la cantautora de Los Angeles, Sara Lovell, per a la cançó dels seus fills "The Skeleton Band".\nFrança, 3 min, 2017, animació 2D, VOS (francès)\nDirecció: Eugène Boitsov\nProducció: Tant Mieux Prod\nUn home busca un parell d'arbres per penjar-hi la seva hamaca... Però la seva recerca serà més feixuga d’allò que esperava.\nEstats Units, 2 min, 2016, animació 2D i 3D, sense diàlegs\nDirecció: Jun Yang\nProducció: School of Visual Arts\nUn nen de primària dibuixa un cub durant la classe d’arts plàstiques. A través d’aquest dibuix, es debat entre expressar-se i seguir les normes socials.\nRegne Unit, 2 min, 2015, animació 2D, VOS (anglès)\nDirecció i producció: Evgenia Golubeva\nCada cop que la mare de la Lucy li diu “ratolí”, ella es converteix en un ratolí de veritat! Què farà la Lucy?\nDirecció: Julia Ocker\nEl llop està vagant pel bosc, intentant trobar un lloc tranquil per practicar la seva afició secreta. Però llavors un espectador apareix entre els arbustos.\nCOCOON "I Can't Wait"\nBèlgica, 3 min, 2016, dibuix animat, VOS (anglès)\nDirecció: Simon Medard\nLliurement inspirat en l’obra d’Esther Pearl Watson, aquest vídeo musical dóna vida als petits personatges que poblen els seus quadres.\nPETIT ANIMAC A CASA 3\nTots els públics / +6. La nostra relació amb els animals, una tarzan d'estar per casa i una preciosa cançó de Benjamin Scheuer, animada per Peter Baynton, artistes que ens van visitar a Lleida.\nHongria, 2 min 10 s, 2007, animació 2D, sense diàlegs\nProductora: Studio Baestarts Film & Video Ltd i András Erkel\nTres músics professionals, l’ós, el conill i el llop estan practicant el seu art al bosc, però de sobte arriba el caçador.\nPerviy Grom (The First Thunder)\nRússia, 5 min, 2017, dibuix animat, sense diàlegs\nDirecció: Anastasia Melikhova\nProducció: Studio Ural-Cinema\nFantasia musical sobre el despertar de la natura i la hibernació, sobre com sortir del teu propi món per anar cap a un món ple de bellesa i aventures.\nRússia, 6 min, 2017, animació per ordinador 2D, VOS (anglès)\nDirecció: Evgenia Golubeva\nProducció: Michael Aldashin i Boris Mashkovzev\nLa Sasha no ho té fàcil a casa seva. Els seus pares esperen d'ella que endreci l'habitació, es mengi els cereals i faci els deures. Però ella decideix que la vida al zoo sembla molt més interessant i decideix intentar trobar el seu lloc entre un munt de pingüins o potser de girafes?\nRússia, 4 min 55 s, 2017, diverses tècniques, VOS (anglès)\nDirecció: Elena Chernova\nFantasia animada sobre la música de G. H. Matos Rodriguez “La Cumparsita”. Els músics no s'adonen que generen mons animats i fantasies que es queden al món real quan la música s'atura.\nCanadà, 10 min 53 s, 2017, titelles, sense diàlegs\nDirecció i producció: Evan DeRushie\nLa pega és el nom d'una substància adhesiva, generalment d'escorça de grèvol o de vesc, que es distribueix per les branques dels arbres per atrapar aus silvestres destinades a l'exportació o al comerç. S'observa un ocell que no aconsegueix escapar d'aquesta indústria i segueix atrapat en una gàbia envoltat de sons desconeguts i criatures no ornitològiques.\nHong Kong, 4 min 57 s, 2017, animació 3D, sense diàlegs\nDirecció: Fan Chi-pan\nProducció: Dixic Limited\nUna preciosa història de com els sentiments, les emocions, l’amistat i l’amor poden enfortir la nostra ànima i convertir-nos en millors persones.\nFrança, 11 min 11 s, 2017, animació 2D, sense diàlegs\nDirecció: Pieter Vandenabeele\nProducció: Animal Tank\nUn home petit i gras viu a l’última planta d'un gratacel. És un gran fan de les pel·lícules de Tarzan i somia amb elles. Aviat sortirà l’home de la selva que porta al seu interior.\nNova Zelanda, 5 min 35 s, 2016, animació 2D i 3D, sense diàlegs\nDirecció: Ned Wenlock\nProducció: Oneedo Studio Limited\nUn cérvol jove, amb una cornamenta esquifida, és conscient que necessita un cop d’efecte si vol tenir alguna oportunitat durant la temporada d’aparellament.\nCanadà, 3 min, 2016, animació 3D, sense diàlegs\nDirecció: Keven Bolduc\nUn altre dia de treball comença a l'Astrosinge Space Center. Pocs minuts abans del debut de la seva propera missió, les ments dels simis més grans del nostre món estan finalitzant els procediments d’enlairament. En el desordre caòtic habitual, Steve també comença la seva feina com a conserge del centre. Amb la neteja de la sala de control com a únic objectiu comença a treballar, la ment còmodament anestesiada pels auriculars.\nL’Aphone et La Flore\nBèlgica, 9 min, 2016, animació 2D, sense diàlegs\nDirecció: Boris Brenot\nProducció: ENSAV la Cambre\nUn fotògraf afeccionat va a la muntanya amb la intenció de retratar la famosa marmota que xiula, un agraciat animal de muntanya. Quan s’oblida del fre de mà i el cotxe es dirigeix directe cap al grup de marmotes que dormen, només hi ha en Fèlix per salvar la tribu. En Fèlix? La marmota que no té veu és rebutjada en la migdiada col·lectiva.\nRegne Unit, 5 min, 2016, animació 2D i aquarel·la, VOS (anglès)\nDirecció: Peter Baynton\nProducció: Radish Pictures Ltd & Trunk\nDickie s'ha quedat sense pasta de dents, en Dot acostumava a fer la compra d'articles de bany.\nPer altra banda, en aquests moments Animac treballa en col·laboració amb el Centro Checo de Madrid el programa “Animac Vintage”, on s'hi presentaran animacions d’ahir per a les famílies d’avui. Animac recuperarà animacions clàssiques d’un dels països amb més tradició en animació: la República Txeca. Son animacions tendres i divertides que ens parlen, sense paraules, amb humor i imaginació de valors com ara l’amistat, la cooperació o l’amor per la natura. “Animac Vintage”, oferirà les animacions així com d’altres materials per als adults que acompanyin els petits.\nDes de l'inici del confinament, des de les xarxes socials s’ha anat recomanant títols de llargmetratges, la majoria projectats a la Mostra, tot seguint els estàndards de qualitat d’Animac.\nPROGRAMACIÓ D'ANIMAC - 2020\nEntrada general d’un dia: 9 € / reduïda: 5 €\nEntrada Petit Animac d’un dia: 5 €\nAbonament dos dies Petit Animac: 8 €\nAbonament quatre dies: 30 € / reduïda: 20 €\nL’entrada d’un dia dona dret a accedir a totes les sessions que es duran a terme al llarg de la jornada, tant a La Llotja com a CaixaForum.\nL’abonament de 2 dies (Petit Animac) o 4 dies (Animac) dona dret a accedir a totes les sessions Petit Animac i sessions Animac respectivament, tant a La Llotja com a CaixaForum.\nInauguració i cloenda.L’entrada és gratuïta, sense invitació. Les localitats s’ocuparan per ordre d’arribada i estan limitades a l’aforament de la sala.\nL’entrada a l’espai Animacrea, Esmorzar amb les autores i els autors i a la cafeteria de La Llotja és gratuïta.\nDescomptes especials: consulteu-los al web www.animac.cat/info\nCada sessió i activitat està limitada a l’aforament de la sala.\nVenda anticipada en línia de l’1 al 26 de febrer a www.animac.cat\nPROGRAMA D'ANIMAC (català)\n10 h La Llotja, Davall\nTrobada. La memòria a l’animació\nConversa oberta entre els cineastes i la directora del festival\n11 h La Llotja, Sala 2\nMarket Pitch. Informació de primera mà\nMicropresentacions d’activitats i serveis del sector.\nPROFESSIONALS. TOTS ELS PÚBLICS\n11 h La Llotja, Davall\nCara a cara entre professionals i talents emergents.\nD’11 h a 14 h La Llotja, Sala Martina Castells\nL’espai amb més color d’Animac. Tallers de totes les tècniques animades, projeccions, mercat animat i més.\nMULTIDISCIPLINARI. TOTS ELS PÚBLICS\nOriginals moments animats en una pantalla oberta a tothom.\n12 h La Llotja, Sala 2\nPresentació de projectes emergents a professionals i artistes.\n13 h La Llotja, Sala Martina Castells\nDemo Icreatia+ Wacom\nIcreatia presenta les novetats de Wacom especials per a animadors i il·lustradors.\n16 h La Llotja, Sala 1\nMonogràfic Time Capsule 1:Memòria sensorial\nEl cos i les seves transformacions.\n16.30 h La Llotja, Sala 2\nFernando Moro. L’impecable\n2D de Klaus\nUn dibuixant i animador amb pedigrí comparteix la seva feina a Klaus\nCONFERÈNCIA. TOTS ELS PÚBLICS\n17.30 h La Llotja, Sala 1\nFutur Talent 2\nFilms de graduació d’arreu del món.\nDe 17 h a 20 h La Llotja, Sala Martina Castells\nEl cor d’Animac amb tallers, projeccions i molt més.\nPantalla oberta a tot tipus d’animacions.\n18 h La Llotja, Sala 2\nTheodore Ushev. L’animació com a càpsula del temps\nArt i animació a The Physics of Sorrow.\n19 h La Llotja, Sala 1\nLa cara més fosca del comportament humà.\n19 h CaixaForum\nCreativitat en estat pur.\n20.30 h La Llotja, Sala 1\nL’assetjament sexual en conflictes armats és una arma més.\nVOS (anglès, àrab, ucraïnès i francès).\nCurts 5. White Cube\nTrencant els codis i experimentant amb nous llenguatges i tècniques.\nCURTS. TOTS ELS PÚBLICS. +12\n22 h La Llotja, Sala 1\nMons foscos i onírics dels autors i autores apadrinats per Guillermo del Toro, coneguts com “Los 7 Magníficos”.\n22 h CaixaForum\nSense censura: humor i instints bàsics.\n23 h Cafè del Teatre\nAnimac de nit. Curts Random\nAutors del món units en aquesta sessió per les seves visions radicals i bizarres\nEsmorzar amb les autores i els autors\nComencem el dia amb cafè i bona conversa.\n11 h La Llotja, Sala 1\nFutur Talent 3\nEl bo i millor dels films d’estudiants d’arreu del món.\nPetit Animac 6. El caragol i la balena i El drac Zog\nDos migmetratges encisadors dels creadors d’El Grúfal\nVD (castellà). MIGMETRATGES.\n11 h CaixaForum\nPetit Animac 2. Amics amb personalitat\nA la platja o a la muntanya, al bosc o a la selva, sempre és un bon moment per viure aventures i divertir-se fent amics.\nCURTS. INFANTIL. +3\nTallers d’animació amb mil tècniques i estils.\nQue no pari l’animació!\n12 h La Llotja, Open Screen\nPetit Animac 1. Short&Sweet\nFruites i lletres que cobren vida, animals simpàtics i un camió dels gelats amb molta marxa.\nCURTS. INFANTIL. +0\n12.30 h La Llotja, Sala 1\nPetit Animac 5.\nStrike Els talps sempre han fet de miners, però el petit Mango vol ser futbolista!\nVOS (anglès). LLARGMETRATGE.\n12.30 h La Llotja, Sala 2\nMasterclass Florence Miailhe\nLa gran dama de l’animació francesa presenta el seu treball passat i present.\n12.30 h CaixaForum\nPetit Animac 4. Històries increïbles\nLes coses no són el que semblen!\nCURTS. INFANTIL. +7\nPetit Animac 3. La meva família i jo\nEls llaços més forts són els invisibles.\n16 h CaixaForum\nLa crème de la crème de l’animació mundial.\nKarla Castañeda i Luis Téllez.\nAnimació feta a Jalisco\nGuadalajara, potència creativa de l’animació stop motion de la mà de dos grans autors apadrinats per Guillermo del Toro.\nDe 17 h a 20.30 h La Llotja, Sala Martina Castells\nFem animació amb mil tècniques i estils, i… bon rotllo!\n17 h La Llotja, Open Screen\nLa gossa Marona recorda totes les seves vides passades.\nVOS (francès). LLARGMETRATGE. TOTS\nELS PÚBLICS. +7\n17.30 h CaixaForum\nRetrospectiva Mitologia clàssica i vida quotidiana en animacions magistrals.\n17.30 h La Llotja, Sala Martina Castells\nSignatura de llibres amb les autores i els autors Animac 2020\nEn construcció: Josep Vida i obra ficcionades del dibuixant republicà Josep Bartolí.\nEls millors curts de la temporada.\nCURTS. TOTS ELS PÚBLICS\nMonogràfic Time Capsule 2: Memòria col·lectiva\nLa memòria personal d’esdeveniments socials i polítics.\nUn noi i un ocell viatgen per una illa estranya en una preciosa animació minimalista.\nSD. LLARGMETRATGE. +12\n20.30 h CaixaForum\nÜlo Pikkov. Retrospectiva\nEls silencis parlen en peces sobre el temps i la memòria.\nHumor incorrecte i suspens surreal.\nVOS (estonià). LLARGMETRATGE. + 12\nAnimac de nit.\nDesanimades: Com fer humor embolicades en mil problemes. Amb Roberta Vázquez i Rocío Quillahuaman\nLes web-reines de la comèdia dibuixada.\nParlem dels films que projectem fent un cafè amb els seus creadors.\n11 hLa Llotja, Sala 1\nEntre la sala de cinema i el museu hi ha un gran espai per innovar.\nCURTS. TOTS EL PÚBLICS. +12\nTallers i activitats dinàmiques per viure l’animació en primera persona.\n+ Zip! Shimezo\nCURTS I MIGMETRATGE. INFANTIL. +0\nCURTS. INFANTIL +3\nÜlo Pikkov. Memòria en stop motion\nL’autor estonià comparteix el seu procés creatiu.\nWilliam Kentridge. Animated Drawings\nEl rastre del carbonet al paper i de l’apartheid a la societat.\nDeixa’t sorprendre per la creativitat aquí i ara!\nPanique au Village. La foire agricole + Zip! Shimezo\nAnimació divertida i de qualitat.\nSÈRIE I MIGMETRATGE. TOTS ELS PÚBLICS\nLa Llotja, Sala Martina Castells\nTallers i activitats dinàmiques per mostrar tècniques i viure-les en primera persona.\nDe 17 h a 19 h La Llotja, Sala Martina Castells\nPantalla oberta a animacions de tota mena.\nMonogràfic Time Capsule 3: Àlbum familiar\nAmor i conflicte en famílies ben diferents.\nAnimac Cartoon. Estrenes internacionals\nLes millors sèries internacionals en primícia.\nSÈRIES. TOTS ELS PÚBLICS\n18 h Sala Martina Castells\nResultat dels tallers Animac 2020 a Open Screen\nEls resultats dels tallers Animac en pantalla gran!\nCloenda. The One Minute\nMemoir + Mind My Mind\nEstrena mundial del film coral amb records dels grans noms de l’animació mundial i una història d’amor autista.\nMonogràfic Time Capsule 4: Les hirondelles de Kaboul\nEn un entorn talibà, una parella jove lluita pel seu amor i la seva\nVOSE (francès). LLARGMETRATGE. +12\nANIMAC DEDICA LA 24a EDICIÓ A LA MEMÒRIA SOTA EL TÍTOL ‘TIME CAPSULE’\nS'ha donat a conèixer el cartell, obra de l’il·lustrador i animador lleidatà Carles Porta, que evoca els fragments que componen la memòria gravitant sobre l’espai.\nL’animació és un mitjà poderós per recuperar el passat, per recol·lectar i conduir els records, el temps viscut, la història. La 24a edició d’Animac, la Mostra Internacional de Cinema d'Animació de Catalunya, que se celebrarà a Lleida del 27 de febrer a l’1 de març de 2020, vol reivindicar aquest potencial de l’animació centrant l’edició del 2020 en la memòria, sota el títol “Time Capsule”.\nEn paraules de la directora de la mostra, Carolina López, “l’animació, com la pròpia memòria, és subjectiva i té la capacitat de recrear aquells moments que no van ser filmats i els que, fins i tot, no van veure la llum”. Animac 2020 celebrarà els films que han obert càpsules del temps d’un passat amb la intenció d’actualitzar aquests relats en el nostre present i també els que són noves càpsules actuals llençades amb esperança a un futur incert. Carolina López explica que “la memòria reapareix en algunes de les millors pel·lícules d’animació d’autor contemporànies. Del personal al més universal, de ficcions vestides de realitat a realitats narrades com a ficcions”. I destaca que “el cinema és un art basat en el temps; el que ha triat el director o directora amb la durada de la pel·lícula i el que representa, així doncs també celebrem enguany aquesta capacitat que te el cinema de controlar i transgredir el temps”.\nLA IMATGE D’ANIMAC 2020\nUn any més, la imatge de l’Animac és obra de l’il·lustrador i animador lleidatà Carles Porta que, en aquesta ocasió, explica que “tenia ganes de pintar, i fer-ho amb pinzells sobre paper, barrejar i preparar colors amb acrílic i també recórrer a l’aquarel·la, fent tota mena d'experiments plàstics”. El resultat és el primer cartell no figuratiu de la història d’Animac de gran bellesa plàstica i protagonitzat per una figura abstracta que insinua un ésser amb fragments de memòria que graviten sobre l'espai. “Tots aquests fragments són la meva càpsula del temps, els records, el passat, la memòria”, detalla Porta.\n16 h. CaixaForum\nVull menjar-me el teu pàncrees de Shin'ichirô Ushijima\nJapó, 2018, 1 h i 48 min\n+7 / apta\nLa història d’una noia amb una malaltia pancreàtica, d’un noi que li guarden els secrets i d’una relació que encara no té nom…\nStop Motion Animac'19\nANIMAC 2019 - Mostra Internacional de cinema d’animació de Catalunya/Lleida\nDel 21 al 24 de febrer. Teatre de la Llotja i CaixaForum\n20.30 h. Teatre de la Llotja. Entrada Gratuïta\nPrograma de mà. Cliqueu\nPostal Petit Animac. Cliqueu\nEntrada general de dia (dijous, divendres, dissabte o diumenge) Preu: 9 € / reduït: 5 € (iva inclòs)\nAbonament de 4 dies + catàleg (de dijous a diumenge) Preu: 30 € / reduït: 20 € (iva inclòs)\nEntrada general de dia PETIT ANIMAC (dissabte o diumenge) Preu: 5 € (iva inclòs)\nAbonament de cap de setmana PETIT ANIMAC (dissabte i diumenge) Preu: 8 € (iva inclòs)\nVenda online anticipada a partir de l’1 de febrer de 2019\nSi voleu consultar els anteriors catàlegs d'Animac. Cliqueu


IB3 | Sindicats sanitaris demanen la reprobació del gerent de Son Espases\nIB3 Notícies > > Sindicats sanitaris demanen la reprobació del gerent de Son Espases\nSindicats sanitaris demanen la reprobació del gerent de Son Espases\nDesprés d'assabentar-se que no es feien PCR a tots els ingressats al centre hospitalari\nSet sindicats de personal sanitari han demanat avui la reprovació del gerent de l’Hospital de Son Espases, Josep Pomar. Els representants sindicals han fet la passa després de conèixer, aquest diumenge, que no es realitzava la PCR a tots els pacients que ingressaven al centre hospitalari.\nAixò podria haver causat, diuen, que no es detectessin tots els casos asimptomàtics, fet que hauria posat en risc el personal sanitari i la resta d’usuaris. Els sindicats culpen de la situació directament el gerent de Son Espases perquè, diuen, aquest centre va ser l’únic de les Illes que no feia la prova a tots els usuaris.\nSegons l’IBSALUT, ja s’ha canviat el criteri i des de fa dies es realitzen proves a tots els pacients que ingressen a l’hospital.